Louis Eunius - Wikipedia\n(Adkaset eus Loeiz Eunius)\nLouis Eunius ou Le Purgatoire de Saint Patrice (meneget evel Loeiz Eunius a-wechoù e brezhoneg) zo ur pezh-c'hoari brezhonek, embannet gant Georges Dottin, e ti Honoré Champion e Pariz e 1911. Kinniget ha troet eo ar pezh e galleg gant Dottin. Seblantout a ra an oberenn bezañ bet skrivet war-dro dibenn an XVIIIvet kantved e yezh Treger pe Goueloù (implij pif evit piv). (Distagadur an anv e Treger a zo Loeiz Unïus).\nKontañ a ra troioù-kamm ha torfedoù Louis Eunius, ar pec'her bras a dro ouzh ar relijion e fin e vuhez. Kent se en deus skrapet e geniterv eus ar gouent, lakaet anezhi da vont da c'hast, ha lazhet meur a zen.\nAr skrid klok\nAdtapet diwar « https://br.wikipedia.org/w/index.php?title=Louis_Eunius&oldid=1853142 »


divesker - Wikeriadur\nSavet diwar an anv-gwan pegementiñ div hag an anv-kadarn esker\ndivesker /diˈweskɛr/ daouder benel (furm vihanaat : diveskerig, liester diveskerioù)\n— Ya, koulz eo deomp, rak skornet eo dija va divesker a-zindanon. » — (Lan Inizan, Emgann Kergidu 1, Brest, 1877, eil emb. Al Liamm 1977, p. 61.)\nVa daoulagad a drelle, va divesker a horjelle, edon o vont da zempla... — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 47.)\n... ha kement en doa evet ma horelle war e zivesker. — (G. MILIN, Gwechall-goz e oa..., Kemper, 1924, p. 61.)\nKrenañ a reas e zivesker dindanañ. — (Jakez Riou, An Ti Satanazet, Skridoù Breizh, 1944, p. 95.)\nDall e oa, seizet e zivesker, [...]. — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 36.)\nAlan a sellas dirazañ ouzh Tekla o c'haoliata ar poulloù dour gant he divesker kilhog-raden. — (Ronan Huon, Ar Gwennili-mor, Al Liamm niv. 77, Du-Kerzu 1959, p. 409.)\nKregiñ a reas ar c'hrenerezh en e zivesker ; krenañ a rae, hep ma c'helle mirout. — (Youenn Drezen, Sizhun ar Breur Arturo, Al Liamm, 1971, p. 65.)\nKaer o devoa e zivesker bezañ treut ha hir, [...]. — (Jakez Konan, Lannevern e kañv ha danevelloù all, Al Liamm, 1980, p. 15.)\nFrizeier ha korre oa kordennet en-dro d'ar penn ha d'an divesker. — (Goulc'han Kervella, Brezel ar Rigadell, Al Liamm, 1994, p. 25.)\nAdtapet diwar « https://br.wiktionary.org/w/index.php?title=divesker&oldid=241178 »\nKemmoù diwezhañ degaset d'ar bajenn-mañ d'an 30 Gou 2017, da 10:02.


Ar c’hleier o tizrei eus a Rom - Wikimammenn\nTi moulerez Sant-Gwilherm, 1909 (p. 113-117)\n◄ Klenved ar gear Ar c’hleier o tizrei eus a Rom Muioc’h a enor d’ar re binvidik en nenv kouls ha war an douar ►\nMont a reont gant hent ar gwez kistin, ar c’hi ouz o heul, ken souezet o welet e vestr yaouank er-meaz, ma lamm, ma tilamm, o leuskel youc’hadennou a levenez adlavaret gant hekleo skiltrus ar c’haniou tro-war-dro.\nAr c’hlanvour bihan koulskoude a zo deuet buan da skuiza, ha setu ma c’houlen azeza, ar pez a reont prestik goude war yeod flour a zo en o c’hichen.\nAr paotrig a zo e kreiz ; an heol yac’h a deu da alaouri e bennad bleo melen, endra ma tremen dre benn e vamm ar c’homzou-ma lavaret gant al louzaouer : « Chom a ray beo mar gwel ar c’henta heol tomm… » hag e lavar da c’houde : « Ema dispak an heol, ha va Ivonig a vousc’hoarz outan. »\nAr Yaou-Gamblid e oa ; ha du-ze, dindan bolz an iliz koz, an aotrou person gant e vouez krenerez a gane :\n— « Gloria in excelsis Deo ! »\nAr c’hleier a yoa holl e bole evel d’ar goueliou brasa.\n— « Perak ’ta, va zad, e son kement ar c’hleier hirio ? »\n— « O lavaret kenavo emaint ; mont a reont da Rom epad tri dervez. »\n— « Ha da ober petra, va zad ? »\n— « Ankeniet int ; ar mabig Jezuz a zo o vont da vervel, hag ez eont da Rom da zini e c’hlazou. »\n— « E pe leac’h ema Rom, va zad ? »\n— « Rom, va mab, a zo pell bras du-ze, pell bras, pell bras ! »\n— « Penaos e reont neuze evit mont du-ze ? »\n— « An elez a zoug anezo… »\n— « A ! » hag o trei oc’h e vamm e lavaras : Deomp, mamm, eus da gambr ni a welo an elez o tremen. »\nGant ar mall bras en deus da welet ar sperejou eürus, setu ar bugel o kerzet war-zu an ti ; hogen, gant aon na zigouesche ket araok ehan ar c’hleier da zini, e ped e dud da vont buanoc’h ; hag int-i, ken eürus o welet ar vuez o lugerni en e zaoulagad, a asten o divesker evit digouezout kentoc’h.\n— « Va zad, dougen ac’hanoun, pe e vezimp divezat. »\nHag an tad, oc’h e lakaat war e vreac’h, a gerz, a gerz buan ; hogen, daoust da-ze, e oa ehanet ar c’hleier da zini pa zigoueschont dirak prenestr an uhel.\n— « Va zad, daoust hag eat eo ar c’hleier ebiou a benn brenna ? »\n— « An elez, va mab, a ya buan, hag an iliz a zo tost : eat int dreist hor pennou. »\n— « Mad, va zad, tosta va gwele oc’h ar prenestr ; me fell d’in o gwelet o tizrei. »\nHag ar vamm da ziwiska ar paotr, endra ma ra an tad al labour merket d’ezan gant e vab. Siouaz ! eat eo buan al levenez ebiou d’ezo ; an derzien a zo krog adarre er paotr kaez ; krena ’ra ken na strak e zent an eil oc’h egile, riou en deus.\nDeuet eo an noz. Alteri a ra ar paotrig paour. « Ar c’hleier… an elez… Mabig Jezuz… mervel !… Va mamm… ar c’hleier… dizrei !… trouz !… Dizav ac’hanoun, va zadig, ma welin ar c’hleier… »\nKollet gante ar fizianz vat o doa bet, an tad hag ar vamm a c’hed an deiz gant kalz a enkrez, o lavaret e teuy marteze an alter da derri.\nPemp heur a zonas pa zihunas Ivonig, e dal goloet a c’houezen. Kenta tra ’reas e oe goulen ouz e dad hag en n’oa ket dizro ar c’hleier.\nHag hep gedal respont e dad, ar paotr a c’houlennas da eva. Hogen, endra ma kinnige e vamm d’ezan da eva, houma a welas e oa a-benn neuze evel eur goabren war daoulagad he mab !\n— « Echu eo gantan ! » emezi, oc’h en em deurel etre divreac’h he fried ; ha hi da ouela dourek. Kaout a rejont koulskoude eun tammig nerz kalon pa gouezas o zellou war skeuden hor Zalver stag oc’h ar groaz.\n— « Hor Zalver benniget, dres d’an heur-ma, a yoa war e dremenvan, hag, evel ma welomp hor bugel o vervel, Mari, e vamm, a yoa glac’haret bras en e gichen. Ha ma ne c’helle-hi netra evit miret oc’h youl Doue da zeveni, penaos e c’hell femp-ni an disterra tra evit hon Ivonig ker ?… » Evel-se e komzas an tad.\nEdont a bep tu d’ar c’havel pa darzas an deiz. An heol avat ne zispakas ket. Koumoul du a ledas an dristidigez war ar bed-holl.\nAr bugel a yoa en e basion… alteri a rea atao.\nDigeri a reas e zaoulagad wardro eiz heur, hag o testum e holl nerz e c’halvas :\n— « Tad !… Mamm !… » Leun a enkrez, an daou bried a stouas war ar c’havel…\n— « Daoust hag ar c’hleier a deuio dizale ? »\n— « Ne deuint ket c’hoaz, va mignon ; warc’hoaz hepken. » Hag e klaskas Ivonig sevel en e goazez ; oc’h asten e zivreac’higou, e lavaras :\n— « O ! o !… setu i… emaint o tizrei !… Mont a ran d’o heul… Jezuz !… »\nPennig koant an eal a gouezas war skoaz e vamm ; kollet he devoa he mab er bed-ma,\nAntronoz, goude beza sonet dazorc’hidigez hor Zalver Jezuz-Krist, ar c’hleier a embannas maro Ivonig.\nAdtapet diwar « https://br.wikisource.org/w/index.php?title=Ar_c’hleier_o_tizrei_eus_a_Rom&oldid=157959 »\nKemmoù diwezhañ degaset d'ar bajenn-mañ d'an 7 Ebr 2020, da 13:25.


Rouedad stlennegel - Wikipedia\nUr rouedad stlennegel zo un trevnad urzhiataerioù ha trobarzhelloù stlennegel kevreet an eil re gant ar re all a-benn ma vint gouest da lodennañ gwazadurioù stlennegel ha loazioù a zeu da vezañ kenloazioù neuze.\nUr rouedad stlennegel a c'hell bezañ bihan-tre (daou pe dri urzhiataer kennasket gant ur voullerez da skouer) pe bras-meurbet evel ar genrouedad Internet.\nAnwenet a oa bet seurtadoù rouedadoù hervez o ment ha dreist-holl ar c'horreenn int bet displeget warni. Evel-se ez eus rouedadoù LAN (Local Area Network) evit ar re implijet e-barzh embregerezhioù bihan pe etre pe c'hoazh e-barzh tier-kêr bihan (rouedadoù load), MAN (Metropolitan Area Network) evit ar rouedadoù displeget war ur gêr a-bezh pe dost, WAN (Wide Area Network) a vez kennasket gantañ meur a rouedad e meur a lec'h (rouedadoù e-barzh un nebeud kêrioù emañ diazezet stalioù un embregerezh vras enne kevreet an eil re gant ar re all da skouer).\nUr rouedad Ethernet gant tri stael hag un drobarzhell ennañ luget o-fevar ouzh un tolper\nA-benn kevreañ urzhiataerioù ha trobarzhelloù e vez arveret teknologiezhioù ha topologiezhioù disheñvel, pep hini anezhe o tereout gant ar seurtad rouedad a venner danzen.\n2 Teknologiezhioù er rouedadoù\n2.1 Savboent mezoniel\n2.2 Savboent beziadel\n3 Ar c'homenadoù kehentiñ\n4 An topologiezhioù\n5 An etrekennaskañ\nEr bloavezhioù 1950 e oa deuet ar stlenneg en embregerezhioù, pezh a voe ur reveulzi. En amzer-se ne oa ket korrurzhiataerioù c'hoazh, hag an aveadurioù e veze graet gante e oa termenellioù, da lavaret eo ur skramm hag ur c'havier. An termenellioù a veze kevreet ouzh un urzhiataer kreiz (mainframe e saozneg). Un adeiladezh greizennet e oa a roe da c'houzout petra e oa ur rouedad : un trevnad aveadurioù o kehentiñ an eil re gant ar re all dre vediaoù pe skoroù treuzkas.\nUn dra nevez a oa deuet er-maez er bloavezhioù 1970 : ar c'horrurzhiataer, a oa gouest da vont en dro e-unan hep ma vije ret e gevreañ ouzh ur rouedad. Er c'houlz-se eo e oa bet an ti Interntional Business Machines (IBM) o kinnig ar PC (Personnal Computer) kentañ war ar marc'had. Buan-tre e oa bet kavet an tu da reiñ o flas dezhe er rouedadoù : ganet e oa bet ar stlenneg dasparzhet a dalvez kement ha ma vez pep ardivink barrek da gemer e-karg is-gwezhiennoù eus ar c'heweriañ hollek. Graet e vez an dasparzhañ stlennoù gant ar gwazadurioù stlennegel a ro an tu da bep stael d'ober gant an hevelep keweriusterioù.\nE dibenn ar bloavezioù 1960 e oamp en Europa ha dreist-holl e Stadoù Unanet Amerika e "brezel yen" a-enep URSS. En un doare ofisiel e oa ret d'an Amerikaned kavout an tu da ziskoulmañ ur gudenn : lodennañ roadennoù etre kreizennoù enklask rannet war an tiriad a-bezh. Sañset e oa tud an ARPA (Advanced Research Projects Agency) o klask lakaat roadennoù evit ar skiantourien war ur rouedad kentoc'h evit prenañ un urzhiataer da bep kreizenn enklask, pezh a vije bet koustet gwall ger d'ar c'houlz-se ; hag ivez, n'o doa nag an urzhiataerioù nag ur galloudezh nag un tizh gwall zereat e-keñver ezhommoù ar skiantourien. Un tu e oa da lakaat al loazoù hag ar roadennoù da vezañ lodennet war un tiriad bras, ha war an dro gounid tizh hag efeduster dre reiñ da bep hini an tu da zibab an urzhiataer d'ober gantañ hervez ur gwezhiadur roet.\nA-benn ar fin e oa ar brezel yen a vounte an Amerikaned da zanzen un doare da lakaat ar roadennoù war ur rouedad uhel he gougemer d'ar sac'hadennoù. Ma vije bet ur greizenn sac'het ne vije ket bet ken grevus-se dre-benn lodennañ ar roadennoù war ar rouedad etre meur a lec'h.\nE-giz-se e oa bet ganet e 1970 ar rouedad gentañ dre trec'haoliñ duilhioù : an ARPANET (ARPA Network). Ar rouedad gentañ oc'h arverañ al linennoù pellgomz e oa, a roas al lañs diwezhatoc'h da ziorren an Internet. E 1972, un 40 bennak a urzhiataerioù a oa kevreet kenetreze oc'h ober gant gwazadurioù postel ha kennaskañ a-ziabell. E 1974 eo e oa bet ganet an Internet gant donedigezh ar c'homenad TCP/IP (Transmission Control Protocol/Internet Protocol). Hag e 1980 e oa bet divizet gant an DARPA (a vere ARPANET) paouez ober gant an TCP/IP evel ur c'hevrin milourel.\nTeknologiezhioù er rouedadoùAozañ\nDaou savboent pennañ zo a-fed teknologiezh ar rouedadoù.\nAr reizhiadoù korvoiñ rouedad, an adeiladezhioù, ar surentez, ar pratikoù (an arloadoù pratik) hag an dafarioù.\nRoll ar reizhiad korvoiñ zo reiñ an tu da veur a zen kevreet ent-beziadel ouzh ar rouedad da labourat gant an hevelep loazioù. Pourveziañ a ra ar gwiriañ haeziñ d'ar rouedad en ur genurzhiañ an haeziñ d'al loazioù. Meur a hini zo evel UNIX, Microsoft Windows NT, MS Windows 2000, 2003 Server, Linux, Novell...\nAn adeiladezh vezoniel a vez anezhi bepred gant ar c'heal pratik-dafariad. Daou seurt adeiladezh zo : ar stael-ouzh-stael hag ar rouedad kreizennet. Ur roll heñvel an eil ouzh egile o deus ar staelioù war ar rouedad evit ar pezh a sell ouzh an adeiladezh gentañ (peer to peer). Gallout a reont bezañ kement evel pratik (stael labour) pe dafariad ouzh unan all evit ar pezh a sell ouzh dasparzhañ al loazioù. Ar rouedad kreizennet e vez pourvezet muioc'h a surentez ganti peogwir e vez kreizennet ha gwiriet haeziñ d'al loazioù gant kevreañ dafariaded arbennik ouzh ar rouedad.\nLies keal surentez 'zo evit ar rouedadoù.\nGant ar surentez war ar roadennoù ez eo posubl aozañ ur gourleizh d'ar roadennoù e-barzh ur rouedad da lakaat da dalvezout ar c'hael "gougemer ouzh ar sac'hadennoù", da lavaret eo gwarediñ ar roadennoù bete-gouzout e vefe ur falladur gant unan eus an elfennoù beziadel (ur gantenn galet da skouer). Ar bennaenn-se a vez lakaet da dalvezout peurliesañ dre ouzhpennañ aveadurioù arbennik evel ar reizhiadoù RAID da skouer.\nA-hend-all e vez aozet war ur rouedad ur reizhiad naoudiañ da aotreañ an haeziñ war al loazoù nemet evit an arveriaded marilhet, ha c'hoazh gwirioù arbennik war al loazoù evit pep hini anezhe. Un dilesadur (anavezout an arveriad) a zeu diaraok ur c'hennaskañ neuze.\nMeur a reizhiad korvoiñ rouedad e vez kemeret gante renkoù da ziogelañ ur surentez war ar rouedad hag ar roadennoù. Alies bremañ e vez kreizennet an naoudiañ gant un dafariad arbennik o ren ennañ ur reizhiad dilesa (deist-holl evit an domanioù).\nAr reizhiad UPS a servij da wareziñ ar rouedad hag he loazoù ouzh ar sac'hadennoù tredan.\n"Savboent beziadel" pe "savboent alvezel" a reer eus an aveadurioù danvezel (funioù ha kartennoù rouedad) hag ar c'homenadoù kehentiñ.\nTu zo da arverañ an erenad a-steud da lakaat staelioù da gehentiñ an eil re gant ar re all, met an doare-se ne vez ket implijet gwall alies ken. Un deknologiezh herrusoc'h a vez arveret bremañ dre implijout kartennoù rouedad.\nUr gartenn rouedad (ur gartenn elektronek arbennik) zo e pep hini eus ar staelioù hag eus an trobarzhellioù da gehentiñ war ar rouedad. Pep hini anezhe he deus un enneg rouedad unel d'anavezout anezhi war ar rouedad. Gante e vez kavet lugelloù spesadel a glot gant seurtadoù funioù a c'heller implijout (RJ45, BNC ...). Lies seurt skoroù treuzkas zo, evel da skouer ar fun gevahel pe ar fun re wedenneg UTP (an hini ar muiañ arveret en amzer a-vremañ). Tu zo ivez da arverañ teknologiezhioù "hep fun" evel da skouer an danruz pe ar wagenn radio evel ar Wireless fidelity (Wi-fi). Ar rouedadoù astennet a c'hell ober gant an treuzkas dre amgerc'hell pe ar rouedadoù kelligek (ur modem a vez ezhomm neuze etre ar gartenn rouedad hag ar skor treuzkas).\nAr c'hennaskañ hag an eskemm stlennoù war ar skoroù eo a vez graet gant ar pezhioù dafar. Hogen ret eo ober gant reolennoù ha kendivizadoù d'o lakaat da gehentiñ kenetreze. Komenad kehentiñ e vez graet gante.\nAr c'homenadoù kehentiñAozañ\nUr c'homenad kehentiñ zo rekis evit lakaat daou stael da gehentiñ an eil gant egile war ur rouedad. Meur a hini zo, evel Netbios (ur c'homenad evit ar rouedadoù Microsoft), AppleTalk (evit ar rouedadoù Apple), TCP/IP (ar muiañ anavezet hag implijet, hini an Internet).\nGant TCP/IP e vez kaset ar stlennoù dre drec'haoliñ strobadoù. Evit gwir e vez rannet ar stlennoù a-strobadoù ha treuzkaset pep strobad an eil goude egile dre implijout ennegoù mezoniel da anavezout pep stael war ar rouedad ha neuze da gas ar stlennoù d'ar stael mat. Ennegoù IP e vez graet eus an ennegoù-mañ a vez roet da bep stael pe drobarzhell pa vezer o kevreañ unan war ar rouedad.\nDre vras, un doare da gehentiñ eo ar c'homenad rouedad, da lavaret eo un doare da eskemmañ stlennoù war ar rouedad en ur respont d'un nebeud erverkadioù :\ntreuzkas stlennoù en ur wiriañ e vent erruet mat ;\nbezañ gouest da anavezout pep stael pe drobarzhell war ar rouedad dre un anv pe un enneg unel ;\nbezañ gouest da gas en-dro ar stlennoù ma ne vefe ket bet resevet gant ar paker.\nEvit skoueriekaat ar c'hehentiñ ha respont d'an erverkadioù-se ez eo bet ijinet ar reolad OSI (Open System Interface) krouet gant an ISO (International Organization for Standardization). Ar c'homenad TCP/IP a heuilh un darn anezhañ eus ar reolad-se.\nAn doare ma vez desezet an aveadurioù an eil re ouzh ar re all a ra an dopologiezh rouedadel. Daou seurt topologiezh zo, hervez al live ma tesellomp outañ : an dopologiezh alvezel hag an dopologiezh vezoniel.\nGant an hini gentañ e tesellomp ouzh an doare alvezel ma vez luget an aveadurioù (gant ar funioù hag an trobarzhelloù kevreañ, evel an tolperioù). An eil a lakaer d'an doare mezoniel ma vez ar stlennoù o redek poent-ouzh-poent (ur poent a zo ur stael pe un drobarzhell luget ouzh ar rouedad).\nAn dopologiezh e bus\nSavet e vez an dopologiezh rouedadel-se gant ur fun unel anvet "fun kein", pep poent o vezañ luget outañ. Komenadoù evel PPP (Point to Point Protocol) pe SLIP (Serial Line IP) a vez arveret gant an dopologiezh e bus.\nAn dopologiezh e steredenn\nSavet e vez houmañ tro-dro d'un tolper a greizenn an holl gevreadurioù gant ereadurioù poent-ouzh-poent. Pa vez kaset ur stlenn eus ur poent d'ur poent all e c'hell mont rag-eeun eus ar c'haser betek ar paker dre an tolper. Eus ur savboent alvezel e tenn an dopologiezh-se ouzh ur steredenn evel eus ur savboent bezoniel. Ur skouerenn implijet-tre en amzer a-vremañ eo ar reolad Ethernet gant funioù koublad rodellet. Emdroüs-kenañ eo an dopologiezh e steredenn pa n'eus nemet da lugañ ur stael pe un tolper all ouzh an tolper da lakaat ar rouedad da emdreiñ. E-giz-se e c'hellont bezañ astennet-tre.\nAn dopologiezh e gwalenn\nUnan e steredenn eo topologiezh alvezel houmañ e gwirionez. Luget e vez ar poentoù ouzh un tolper evel ma vez graet gant an dopologiezh e steredenn met n'eo ket heñvel an tolper-se ouzh an hini e vez implijet gant an dopologiezh a zeu diaraok (ur MAU - MultiStation Access Unit - eo). An doare da lakaat ar stlennoù da redek poent-ouzh-poent zo disheñvel diouzh hini an dopologiezh e steredenn. An doare-se a ra un dol vezoniel serret. Pep stlenn a vez o vont a boent da boent a-raok kavout ar paker mat. Ma n'eo ket prest ar paker, e rank ar stlenn ober un droiad ouzhpenn dre an holl boentoù.\nTu zo da gennaskañ rouedadoù disheñvel o zeknologiezh pe o zopologiezh. Evit ober e reer gant trobarzhelloù spesadel : ar pont (bridge) hag ar routaer (router).\nDaou rouedad heñvel o zopologiezh met disheñvel o zeknologiezh e c'hell etrekennaskañ ur pont. Da skouer ez eo gouest da etrekennaskañ daou rouedad disheñvel o zizh. Doare zo neuze da astenn ur rouedad dre lugañ ur pont outañ hag ouzh ur rouedad all heñvel e dopologiezh.\nGouest eo ar routaer da etrekennaskañ rouedadoù disheñvel o zopologiezh. Ennañ ez eus ur roll hent-mont d'ober gante da vont da bep poent, kadavet e-barzh un daolenn routa.\nAdtapet diwar « https://br.wikipedia.org/w/index.php?title=Rouedad_stlennegel&oldid=1904544 »\nKemm diwezhañ d'an 8 Mez 2021 da 20:08\nKemmoù diwezhañ degaset d'ar bajenn-mañ d'an 8 Mez 2021, da 20:08.


Perak emezelañ ouzh ar gevredigezh Diwanet ?\nDegemer mat d'an holl re a zo bet skoliataet e Diwan poent pe boent !\nPedet oc'h da gemer perzh er gevredigezh Diwanet hag a vod holl skolidi gozh Diwan. Lod ac'hanomp o deus kuitaet Diwan abaoe pell, ha lod all a zo o paouez mont kuit. Un doare eo deomp d'en em vodañ en-dro, da welet petra eo deuet ar re all da vezañ, da adsevel liammoù kenetrezomp, da gaout tro da gaozeal brezhoneg...\n· Bep bloaz, da vare Nedeleg, e vez graet gouel asambles. Ur meuz eus ar re wellañ a ginnigomp d’an izili (feijoada, kouskous...).\n· War lodenn brevez al lec’hienn-mañ eo bet krouet ur foromig evit an izili. Keleier a bep seurt, soñjoù, evezhiadennoù a c’heller kavout ha lakaat aze. Titouroù diwar-benn an hent bet graet gant ar re all abaoe m’o deus kuitaet Diwan, titouroù diwar-benn obererezhioù Diwanet, kinnigoù-labour e brezhoneg a c’heller kavout ouzhpenn-se war al lec’hienn.\n· Abaoe miz mae 2007 e resev pep ezel ul lizher-kelaouiñ « weblizher Diwanet » dre bostel. El lizher-se e kaver keleier berr, aes da lenn diwar-benn darvoudoù ar miz.\nMet, ouzhpenn a zo : sikour ar brezhoneg hag ar sevenadur da vont war-raok a fell deomp. Abaoe deroù ar gevredigezh ez omp kroget da vroudañ ar brezhoneg :\n· Gouel 10 vloaz al lise Diwan : aozet eo bet ganeomp (Even 2005)\n· Gouel Devezh ar Brezhoneg : kenlabouret start hon eus er gouel-se (Even 2006)\n· Redadeg a-eileg « reiñ lañs d’ar yezh » e skolaj Diwan ar Releg : kemer a reomp perzh er redadeg-se abaoe 2005\n· Bodad-preder Diwanet « ar brezhoneg er skolioù » : un dek bennak a izili en em vod bep an amzer evit eskemm ha prederiañ war an temad-se, gant ar pal ober kinnigoù fetis\n· Bodad brezhoneg Diwan : kemer a reomp perzh en emvodoù a vez gant ar bodad-se abaoe 2006\n· An Taol Lañs e Karaez : kenaozet hon eus ar genstrivadeg sonerezh-se gant ar gevredigezh Dazont ar Yezh (Even 2007).\nE-doug ar bloavezh 2007-2008 e kendalc’himp da reiñ lañs d’ar brezhoneg :\n· Emvodoù reoliek gant bodad brezhoneg Diwan\n· Emvodoù reoliek gant bodad-preder Diwanet\n· Emvod-meur Diwan : kinnig a raimp Diwanet e-kerzh an emvod-se\n· 30 vloaz Diwan : e Karaez e vimp evit ar gouel vras a vo d’an 2, 3 ha 4 a viz Mae 2008\n· « ar Redadeg evit ar brezhoneg » : kemer a raimp perzh er Redadeg vras-se\n· An Taol Lañs e Karaez : kenaozañ a raimp ar gouel-se gant ar gevredigezh Dazont ar Yezh.\nEvit kas da benn an holl raktresoù-se e rankomp en em strollañ, bezañ holl asambles ! Ma vez muioc’h-mui e Diwanet e c’hellimp sevel raktresoù eus ar re wellañ evit ar brezhoneg hag ar sevenadur hag hor bo muioc’h a blijadur c’hoazh o vevañ e brezhoneg !\nDeuit ganeomp da gemer perzh e gouel vras ar brezhoneg hag ar sevenadur en ur zont da vezañ EZEL EUS DIWANET !\nPenaos emezelañ ?


Lucas de Heere - Wikipedia\nDaou bar saoz, an eil gant dilhad ar Parlamant, egile gant dilhad urzh an arigell gant un halabarder gwisket gant ul lifre eus mare Elizabeth I, gant Lucas de Heere, 1567\nLucas de Heere (1534 e Gent - 29 a viz Eost 1584 e Pariz) a oa ul livour flamank. Ouzhpenn livañ poltredoù e oa ivez barzh ha skrivagner.\nDe Heere a oa protestant, ha rankout a reas tec'hout pa darzhas Brezel ar Pevar-Ugent Vloaz a-enep da Fulup II Spagn, hag a felle dezhañ diskar ar brotestantiezh. De Heere a dec'has kuit war-du Bro-Saoz,ha distreiñ a reas goude Peoc'h Gent e 1576.\nBrudet-tre e oa ha pinvidik-mor e teuas da vezañ. Ar poltred a reas eus Catrin o Ferain a c'haller gwelout e Mirdi Broadel Kerdiz. Gantañ e voe livet ur poltred eus Fulup II e 1553, evel m'eo testeniet en ul lizher gant ar c'hardinal Granvelle; soñjal a reer ez eo al livadur a c'haller gwelout hiziv an deiz e mirdi ar Prado.\nE Bro-Saoz e voe kelenner da veur a arzour izelvroat: John de Critz, marteze ivez Marcus Gheeraerts yaouank, ha marteze ivez ar Saoz Robert Peake kozh.\n↑ Museo del Prado, Catálogo de las pinturas, 1996, p. 172-3, Ministerio de Educación y Cultura, Madrid\nE vuhez, livadurioù ha skridoù e lec'hienn Digitale Bibliotheek voor de Nederlandse Letteren\nE vuhez e lec'hienn Literair Gent\nAdtapet diwar « https://br.wikipedia.org/w/index.php?title=Lucas_de_Heere&oldid=1535516 »\nKemmoù diwezhañ degaset d'ar bajenn-mañ d'an 7 Du 2013, da 15:33.


Ai‘ta! » Brezhoneg er skinwel – Bodadeg e Roazhon disadorn !\naSkinwel publik ha brezhoneg :\ngoap abaoe 50 vloaz ‘zo… ha n’eo ket echu !\nGervel a ra Ai’ta! d’en em vodañ disadorn 1añ a viz C’Hwevrer, adalek 1 eur 15 dirak an TNB e Roazhon… Deuit niverus !\nAr « skinwel publik rannvroel » he deus cheñchet kalz en ur ober 50 vloaz, met un dra a zo chomet heñvel koulskoude : plas dister ar brezhoneg enni.\nWar an ton bras e vez lidet an deiz-ha-bloaz-mañ gant Frañs 3 Breizh hiziv, pa chom treut-ki plas hor yezh er skinwel : 1e30 a abadennoù bep sizhun (ha ne vez ket mui skignet e Liger-Atlantel abaoe 2002)… da geñveriañ gant an 168 eurvezh a euskareg hag a gatalaneg, ar 36 eurvezh a gembraeg peotramant c’hoazh an 30 eurvezh a gorseg er skinwel !\nGwashoc’h an traoù c’hoazh pa weler e vez lemmet an abadennoù brezhonek p’o dez c’hoant renerien Frañs 3 : kronikenn keleier « An Taol Lagad » lammet kuit bep an amzer (vakañsoù, hañv…), ar c’hrouiñ abadennoù nevez « Mouchig-dall » (an hini nemeti evit ar vugale) paouezet evit ar bloavezh 2012-13, hag alies-tre an abadenn veur « Bali Breizh » skarzhet krak-ha-berr, evel ma vo c’hoazh e-pad miz Miz C’hwevrer abalamour d’ar c’hoarioù olimpek.\nNe c’hellomp ket degemer kement-se ! Trawalc’h a ziforc’hidigezh ! Tomm eo ar Vretoned ouzh ar brezhoneg ha fellout a ra dezho e chomfe bev. N’omp ket sellerien a eil-renk hag ar brezhoneg n’eo ket un is-yezh !\nHiziv ez a tamm-ha-tamm raktres digreizennañ ar Stad war-raok. Frañs 3 ivez a vo adframmet a-benn nebeut. Gant se e c’houlennomp groñs gant ar galloud publik (Stad c’hall, kuzul rannvro Breizh) ma vo krouet ur wir chadenn skinwel divyezhek hag a vo skignet war 5 departamant Breizh !\nE 2006 e oa bet ganet France 3 Corse « Via Stella ». 30 eurvezh a gorseg a vez skignet ganti bep sizhun (da lâret eo 23% eus an amzer) ha koustañ a ra 24 milion a euroioù bep bloaz… evit 300 000 a Gorsiz. N’eus digarez ebet ne vefe ket graet kement all, da vihanañ, evit ar Vretoned, dreist-holl pa ouier e vez rastellet 165 million a euroioù gant an taos-tele e Breizh bep bloaz.\nAr benveg modern-mañ a zo ret evit reiñ un dazont d’hor yezh. Ur media a galite e ranko bezañ, evit kelaouiñ ha reiñ ar gaoz da gevredigezh Vreizh en he fezh, war tachennoù ar sevenadur, ar sokial, an ekonomiezh, ar politikerezh… Arabat d’hor bro ha d’ar Vretoned c’hwitout war ar chañs-se hiziv !\nUR SKINWEL PUBLIK GANT UR PLAS BRAS EVIT AR BREZHONEG ENNI, DIOUZHTU !\nKejañ a ra Ai’ta! ouzh Stad Roazhon ! »


Selaou ar podkast Ar podkast kinniget e video Podkastoù all an abadenn\nSkignet d'an 20 a viz Mae 2022\nUr bern darvoudoù a zo e Breizh hag e lec’h all, met unan a-bouez e bed ar sinema : Festival ar filmoù e Cannes. Lenaig Pastori ha Karen Maus, div studierez tik gant ar sinema, a zo bet du-se ar bloaz tremenet hag ar bloaz-mañ ivez.\nMorgan Cotten n’eus aterset anezhe a-raok ma loc’hfen evit Cannes. Displegañ a reont deomp penaos int deuet a-benn da vont du-se. Peseurt aergelc’h a zo ? Penaos e tremen evit gwir war ar festival ? Ha peseurt filmoù o deus raktreset mont da welet ar bloaz-mañ ?


Keleier Noz du jeudi 10 novembre 2016\nHOMMAGE NATIONAL A L. ADJUDANT MARECHAL DES LOGIS FABIEN JACQ EN PRESENCE DU MINISTRE DE LA DEFENSE © Maxppp - Amat Michel\nDiffusion du jeudi 10 novembre 2016 Durée : 11min\nBeziet e vo Fabien Jacq disadorn vintin e Lesneven. O vakansiñ emañ c'hoazh skolajidi Diwan Gwened abalamour d'un dilojadeg. Komzet hon oa ivez diwar-benn abadennoù kountadennoù hag istorioù farsus e brezhoneg a vo warc'hoazh e Plouzeniel.\nUl lid e bered soudarded alaman Lesneven\nBet e oamp da heul Jeremi Kostiou e bered soudarded alaman Lesneve. Un hanterkant krennard eus ar vro a oa bet da zaremprediñ al lec'h ispisial-se lec'h m'emañ beziet 5881 soudard aze. Un hekleo ispisial a zo hiriv ra e vo douaret disadorn vintin Fabien Jacq. Lazhet e oa bet ar soudard dac'h a Lesneven digwener tremenet e Bro Mali. Pennad-komz gant Jeremi Kostiou.\nO vakansiñ emañ c'hoazh skolajidi Diwan Gwened\nAbaoe teir sizhunvezh emañ o vakansiñ skolajidi diwan Gwened. Dilojet e vo ar skolaj ha n'eo ket echuet c'hoazh al labourioù. Kroget o doa ar bloavezh skol er savadur gozh ha cheñchet e vo a savadur benn dilun. Met ken ma n'eo ket echu da vat ha peurlipet ar chanter e chom ar vugale o vakansiñ. Pennad-komz gant Stéphanie Menec, renerez ar skolaj.\nPlouzeniel : abadennoù kanaouennoù hag istorioù farsus\nD'ar gwener 11 a viz Du e vo dalc'het abadennoù kanaouennoù hag istorioù farsus e Plouzeniel. Meur a gant leonad az aio c'hoazh e sal Brocéliance Plouzeniel evit klevet kanerien ha kounterien ar vro. Jo Kermoal a lusko an abadennoù teir eurvezh-se. Prezidant Plouzeniel Prest Bepred eo ivez. Pennad-komz gant Jo Kermoal.\nAbadennoù e sal Broceliande Plouzeniel d'ar Gwener 11 a viz Du da 14e30 ha da 20e.


Ur standard stlenn eo Unicode. Savet eo bet gant Consortium Unicode, evit reiñ da bep arouezenn e ne vern peseurt reizhiad doare-skrivañ, un niver, un anv hag ur c'hodadur hepken, en un doare unvan, a ya en-dro war ne vern peseurt reizhiad urzhiataerezh pe meziant.\nar fontoù unicode\n2 Normoù ha versionoù\n2.1 Limit an oktet\n2.2 UTF, Unicode Transformation Format\n2.3 Ar fontoù Unicode\n2.4 Liammoù diavaez\nUnicode, embannet en 1991 evit ar wezh kentañ, a zo bet krouet evit kemer lec'h ar c'hodoù evel ISO-8859-1, ma oa meur a hini anezho evit meur a rumm yezh.\nE gwirionez n'eo ket bet goloet an holl sistemoù skritur c'hoazh, abalamour da labourioù enklask ret n'hallont bezañ graet nemet gant arbennigourien, evid arouezennoù dibaot-kenañ pe sistemoù nebeut-anavezet (re ar yezhoù marv, lakaomp).\nMemes-tra e kaver dija e-barzh Unicode an taol vras deus ar sistemoù implijet tro-dro ar bed.\nNormoù ha versionoù\nDa heul ar labour war Unicode ec'h-a an heni war an norm ISO/ CEI 10646 hag en deus ar memes palioù. An ISO/CEI 10646, un norm internaçional embannet en galleg hag en saosneg, na zivis ket na reolenn komposiñ-karakterioù, nag o ferzh semantik.\nUnicode en-em okupa deus ar c'h- casse, deus urzh an alfabet, ha deus penaos kombinañ sinoù-diforc'hañ ha karakterioù.\nAr c'harakterioù e-barzh ar versïon Unicode 3.0 a so identifïet memes-mod e-barzh an norm ISO/CEI 10646:2000.\nAr versïon Unicode 3.2 a glassa 95 221 a garakterioù, a simboloù pe a direktivoù.\nAr versïon aktuel a so an heni 4.0.1 deus meurzh 2004.\nProblemoù a chom, (ha kudennoù marsen), ewid kodiñ ar c'h- karakterioù chineseg.\nLimit an oktet\nPa ra an ASCII gant 7 bit, hag an doareoù ISO 8859 (evel an ISO 8859-1 pe latin-1) gant 8, e oa ezomm ewid Unicode ouzhpenn 8 bit. Ar limit a oa bet lakaet da 16 bit d'ar penn kentañ, med bremañ e soñj an dud e vo ezomm 20 pe martrese 21 bit.\nUTF, Unicode Transformation Format\nEwid resonioù a beb sort e vez kenniget gant Unicode tri mod da godiñ ur c'harakter (ur simbol) : an UTF-8, an UTF-16 hag an UTF-32. Ar chifr goude « UTF » a zivis ped bit a so neçesser, d'an nebeutañ, ewid kodiñ ur c'harakter.\nAn UTF-8 an-heni vez implijet ar muioc'h ewid Internet. Gantañ e vez kodet karakterioù so gant 1 oktet (ar letrennoù ASCII), karakterioù all gant 2 (ar letrennoù gant sinoù-diforchañ), pe gant 3. Skañvoc'h eo ewid pezh sell deus an implij-memor (med torr-penn-oc'h ewid skriviñ algoritmoù). En ur mod iwe ema an UTF-8 kompatibl gant ar programmoù kozh.\nDa skwer e vo kodet gant UTF-8 an é evel « Ã© », hag ar chadenn a bewar c'harakter Zokén vo « ZokÃ©n ».\nAn UTF-16 en em laka hanter-hent etre espern ar memor hag aested ar programmiñ. An darn vrasañ eus ar c'harakterioù Unicode bet divizet beteg bremañ (an implijetañ) a zo kodabl gant 16 bit. Setu e vez koded gantañ toud ar c'harakterioù gant 2 oktet, nemed un nebeud re. Java a ra gantañ.\nGantañ e vez kodet toud ar c'harakterioù war 4 oktet ingal.


Aet on, Gwenn A-Du (2017) | A ! Lenn...\nThis entry was posted on Sul, Gouere 15th, 2018 at 18:52\tand tagged with A-Du, Aet, Gwenn, on and posted in Avañtur, Beajoù, Brezhoneg, Buhezskridoù, Psikologiezh ha Bredelfennouriezh, Romantoù.\tYou can follow any responses to this entry through the RSS 2.0 feed.\n« La malédiction Grimm 3 : Le cauchemar Edgar Poe, Polly Shulman, Stadoù Unanet (2016)\nRouanez ar pleg-mor, Serj Richard (2017) »\n3 responses to “Aet on, Gwenn A-Du (2017)”\nGouere 20th, 2018 at 22:51\nUn haroz, ‘ta ??? Ha ma vefe un harozez ???\nGouere 21st, 2018 at 09:29\nYa, a c’hellfe bezañ, evel lenner e oa ret din dibab an eil pe eben hag em eus kemeret ar paotr. Mat, lakaat a ran “den” e plas, va soñj kentañ e oa. Met krediñ a ran e vo komprenet memes mod gant an dud. E penn kentañ al levr, on chomet gant ar frazenn [Pa oan bihan-tout dija e oan ar bugel “ken moutik, ken aes”]. Gwir eo e c’hell “bugel” bezañ implijet evit n’eus forzh piv, met evit ur plac’h vije lavaret “plac’hig” kentoc’h. Hag ar ger “den” en va frazenn gentañ a vo degemeret memes mod, d’am soñj.\nPerak ar paotr, me hag a zo ur plac’h ? Aes eo kompren. Ne gerzh ket ur plac’h eeün dirazi war an hent hep dañjer. Ar memes kementad a chañsoù a zo, evit ur paotr pe ur plac’h, da vezañ abuzet ha troc’het a dammoù bihan gant ur sadek (nebeut-tre). Met klevet traoù displijus, bezañ touchet enep d’ho polontez, ha pa ne vije nemet un dorn war ho morzhed, bezañ gwallet : ur bern paotred a gav dezho n’emañ ar merc’hed war o hent nemet evit se. Ur plac’h yaouank war an hent, n’eo ket dizoloadennoù prederourel a ra. Pe emañ gant ar soñj en em zistruj (ne lavaran ket “emzistruj” dre ret), pe emañ war evezh. Met marteze ne vez ket santet e mod-se gant an holl dud. Kompren a ran ez eus bet lakaet aked o tiverkañ ar gour, evit ma c’hellfe n’eus forzh piv en em lakaat e plas an haroz(ez).\nAr ger “den”, evel ar ger “bugel”, a zo evit an daou reizh, sañset. Met ma ne lakaan ket ouzhpenn “paotr pe blac’h”, ar plac’h zo disoñjet. Setu penaos e welan an traoù.\nGouere 22nd, 2018 at 17:26\nDedennus e lârfes e oa ret dit ober da soñj evit lenn ! Peogwir just a-walc’h eo dañvez pouezusañ al levr… a soñj din.


Ur film dispar graet da geñver ergerzhadenn an etnologour Mountford war Douaroù Arnhem e norzh Aostralia. Filmañ a ra ar bobl Yirrkala, o doareoù chaseal ha pesketa hengounel, o ijin evit sevel bigi... Un teulfilm dibaot diskouezet e-kerzh (...)\nLeonarda, setu anv ur film a gont emgav ur mab-bihan gant e vamm-ioù-gozh. Ur « c'hantreer kapitalour » hag ur beizantez katolik. Ur c'houblad kaer ha dic'hortoz a zo eus ar plac'h kozh hag ar sevener ha bevañ a reont ar prantadoù-se o-daou, en (...)\nSkrapet ha lazhet ez eus bet seizh manac'h gall e manati Tibhirine, e Menez Atlas, 150 km eus Aljer pa oa ar brezel etre islamisted ar GIA ha stad Aljeria en e washañ e miz Meurzh 96. Daoust d'an arvar war o buhez o doa divizet chom en o manati. Da (...)\nMichel Brault / Gilles Groulx\nBrudet evit bezañ bet diaraoger ar sinema graet war-eeun,e tiskouez an teulfilm-mañ al lid dalc'het da geñver kendalc'h bloaziek palikederien Sherbrooke e dibenn ar bloavezhioù 1950. An doare filmañ war-eeun a lak e plas ur stumm nevez da (...)\nTeulfilm barzhel hag etnografel war buhez annezidi Isle-aux-Coudres, er C'hebek. Dre ar yezh e vez dizoloet da gentañ, ur yezh kalet ha gros, bepred helavar ha goude-se gant danevell veur ar morhoc'heta. Ur bennoberenn er sinema graet war-eeun.\nUn teulfilm don, barzhonius ha personel, diwar-benn ar vroad huron-wendat. René Siouï Labelle a ya en-dro war hentoù e hendadoù. Mont ha dont a ra dre ar vro en ur gemer skeudennoù. Dont a ra an amzer dremenet dianavez war-wel a-drugarez d'e (...)\nKaset omp gant an teulfilm-mañ da heul ur strollad Amerindianed hag a glask adc'hounit o gwirioù war ar stêrioù eoged a-enep kluboù prevez hag kreizennoù pesketa ha chase. Mont a reomp ganto, eus un eil gumuniezh d'eben, a-hed ar stêr (...)\nKaset omp gant an teulfilm-mañ da heul ur strollad Amerindianed hag a glask adc'hounit o gwirioù war ar stêrioù eoged a-enep kluboù prevez ha kreizennoù pesketa ha chase. Mont a reomp ganto, eus un eil gumuniezh d'eben, a-hed ar stêr (...)\nBuhez pemdeziek an Inuited en Arktika Kanada hag o darempred gant tri ergerzhour eus Danmark, Knud Rasmussen, Therkel Mathiassen ha Peter Freuchen, da-geñver ergezhadenn 1922. Ar pal a oa d'ar c'houlz-se kristenaat an Inuited kousto pe gousto, ur (...)\nE 1988 e ra Richard Frankland un enklask evit ar C'hengor roueel Enklask diwar-benn marv kalz a orinidi pa oant bet bac'het gant polis Aotralia. Ar film faltazi-mañ a zo bet awenet gant ar pezh en deus merket don ar sevener pa (...)


Pajenn:Perrot - Bue ar Zent.djvu/748 - Wikimammenn\nPajenn:Perrot - Bue ar Zent.djvu/748\nsant alphons rodriguez\nvui e veze laouen. Ar Werc’hez Vari a ’n em ziskoueze d’ezan alïes.\nBevan reas betek eun oad bras ; pa oe roët e zakramanchou divezan d’ezan, ar re a oa endro d’e wele a ouele o sonjal ne weljent ken anezan : « Penôs, emezan, e c’hallfe ar pez a ra plijadur d’in-me ober rann-galon d’ec’h-c’houi ! » hag e lavaras kenavo ar baradoz d’e vreudeur, an eil goude egile, hag e prometas pedi evite pa vije en em gavet en lez an Otrou Doue.\nMervel a reas da hanter-noz hanter, derc’hent gouel an Holl Zent 1617.\nMiraklou niverus a c’hoarvezas e-tal e ve, ha Leon XIII a lakas e hano war roll ar zent, d’an 8 a viz genver 1888.\nMe n’ouzon ket pedi\nAr zent, holl a zo bet tud a beden ; ar beden, evit pez a zell ar zilvidigez, a zalc’h lec’h eus pep tra, mes netra ne zalc’h lec’h eus ar beden ; evit mont d’ar baradoz, n’eo ket red bezan den a nerz, na den a zanve, na den a spered, mes red eo bezan den a beden.\nTud a ve klevet a-wechou o lavaret : « Me garfe pedi awalc’h, mes n’ouzon ket hen ober » Koulskoude, petra zo êsoc’h eget lavaret da Zoue : « Ma Doue, me ho kar a greiz ma c’halon ; d’ec’h on korf hag ene ; ma Doue, me ho trugareka eus an holl vadou a laket bemde etre ma daouarn ; me c’houlenn pardon ouzoc’h eus an dismeganz am eus grêt d’ec’h ; ma Doue, me zo en dienez, me zo en anken, me zo er boan, sellet a drue ouzin. »\nPetra zo êsoc’h da gaout eget ar c’homzou ? O c’haout a rêr heb o c’hlask. Fazian ra a-grenn an hini a gred eo red gouzout, evit pedi ervat, eur bern pedennou, hirroc’h an eil eget, eben ; pa zigorer an Aviel, setu aman ar pedennou a gaver grêt gant ar re a deue da gât Jezuz.\nEun devez e teuas davetan eun den dall : « Otrou, emezan, grêt, d’in gwelet skler. » Eun devez-all, e teu davetan dek den laour :\n« Mab David, emeze, ho pet true ouzimp. » Eun devez-all. an Ebestel, gantan en eur vag, a ’n em gav en danjer da vezan beuzet. Jezuz a oa kousket hag e tihunjont anezan : « Otrou, emeze gant estlamm, sikouret ac’hanomp, rak ec’h omp o vont da goll. »\nEun devez-all, eun ofiser a deu d’e gaout, evit eur mab d’ezan oa gwall-glanv :\n« Otrou, emezan, n’eo ket dleet d’in kaout an enor d’ho tigemer em zi ; lavaret eur gomz hepken, ha ma mab a zo pare. »\nAl laer deou a lavar d’ezan war ar groaz :\n« Otrou, dalc’het sonj ac’hanon pa vefet digouezet en ho rouantelez ! »\nAr pedennou-ze ne oant ket diês da zeski ; holl int bet chilaouet, koulskoude.\nGouzout a ret ho Pater, gouzout a ret hoc’h Ave, gouzout a ret ho Kredo : kement hag a renker eo ; ma n’ouzoc’h netra ken, lavaret ho Rozêra. N’ouzoc’h ket pedi, ma ne bedet ket, mes mar pedet, e ouzoc’h pedi.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/748&oldid=141052 »


Julie Charles - Wikipedia\nLenn Bourget en 2016, daou c'hant vloaz goude tremen Julie Charles.\nJulie Charles, aet da anaon gant an dorzhellegezh d'an 18 a viz Kerzu 1817 e Pariz, a oa ur Greolez yaouank bet ganet Julie-Françoise Bouchaud des Hérettes e 1782 (pe 1784) en un tiegezh planterien eus Saint-Domingue.\nGoude lazhadeg ar Re Wenn gant ar sklaved, c'hoarvezet en drevadenn c'hall d'an 22 a viz Eost 1791, e tec'has kuit ar familh a-bezh da Vro-C'hall. Eno e timezas d'ar skiantour gall brudet Jacques Charles (1746-1823) a oa pell koshoc'h eviti.\nKejañ a reas-hi gant Alphonse de Lamartine (1790-1869) en Aix-les-Bains ma oa-hi deuet, da glask un tamm diskuizh, e penn-kentañ miz Gouere 1816, dre ma oa paket gant ar c'hleñved dija. Piket e voe kalon ar skrivagner gant koantiri ar plac'h yaouank ha plijout a rae dezhe bale asambles a-hed glannoù Lenn Le Bourget-du-Lac. Ma c'hanas ur gwir garantez etre an daou zen yaouank buan a-walc'h. Eviti an hini eo e krogas Lamartine da sevel ar varzhoneg Le Lac (Al Lenn) e 1817, dipitet-bras ma oa ne oa ket deuet an Itron Charles da Aix er bloaz-se. Diwezhatoc'hik e skrivas ur varzhoneg all — L'Immortalité an titl anezhi — oc'h echuiñ gant ar werzenn anavezet-mat "Vois mourir ce qui t'aime, Elvire, et réponds-moi !".\nDa viken e chomo stag-kaer anv Lamartine ouzh hini e garedig — Elvire ha neket Julie Charles...\nRené Doumic, Les Lettres d’Elvire à Lamartine, Revue des Deux Mondes, 5e période, tome 25, 1905 (pp. 574-602) - WIKISOURCE.\n↑ 1,0 ha1,1 Embannet o-div en dastumad Méditations poétiques d'an 11 a viz Meurzh 1820.\nAdtapet diwar « https://br.wikipedia.org/w/index.php?title=Julie_Charles&oldid=1818935 »\nGanedigezhioù ar bloavezhioù 1780


E katalaneg e vez lakaet ur poent kreiz (·) (katalaneg: punt volat) etre div l da ober an digramm ŀl (l·l mar skriver anezhañ gant 3 sin urzhiataerezh). Ar poent-se a vez lakaet e-kreiz al linenn, uheloc'h eget ar poent poentaouiñ normal.\nImplijet e vez evit merkañ an diforc'h etre :\nan ll, hag a vez distaget [ʎ] peurliesañ, evel e brezhoneg lh. Ar son-se zo an /l/ palatalizet pe "glebiet", evel er ger ruilh (rannyezhoù brezhoneg zo) pe famiglia (italianeg). An ll (digejet ella ['eʎə]) a vez kavet n'eus forzh pelec'h e-barzh ar gerioù. Da skouer : llibre ['ʎiβrə] "levr", illa ['iʎə] enez" pe c'hoazh ell [eʎ] "eñ";\nan ŀl, hag a dalvez kement a div [l] (/l/ gevellet pe hir, alies distaget [l] gant an dud memes tra). N'haller ket kavout an digramm-se (digejet ela geminada ['elə ʒəmi'nað̞ə]) nag e deroù nag e fin ur ger : eŀlíptic [əl'liptik] "eliptik". Kavet e vez e gerioù gouiziek (savet diwar ur rakger a echu gant un -l hag ur wrizienn a grog gant un l- all, da skouer : coŀlegi) pe e gerioù amprestet (paraŀlel).\nAdtapet diwar « https://br.wikipedia.org/w/index.php?title=Poent_kreiz&oldid=1913258 »\nKemm diwezhañ d'an 15 Her 2021 da 12:56\nKemmoù diwezhañ degaset d'ar bajenn-mañ d'an 15 Her 2021, da 12:56.


Pajenn:Morvan - Buez ar Zent, 1894.djvu/344 - Wikimammenn\nPajenn:Morvan - Buez ar Zent, 1894.djvu/344\n14 a Vae\nsant bonifas, merzer\nar pevarzekved devez a viz mae\nBonifas a ioa mestr-mevell e ti eunn introun vraz euz a Rom, he hano Aglae, hag a rene eur vuez fall gant he vestrez. Eur mezvier touet oa c’hoaz gant ann dra-ze, mes eur perz mad en devoa : ann dud paour a reseve kalz sikour diganthan, hag aliez ez ea d’ho c’hlask enn noz evit pourvei d’ho ezommou. Hogen, ann aluzenn, eme ar Skritur Sakr, a obten pardoun evit peb pec’hed, hag a denn ann ene euz ar stad a varo.\nEunn devez, Aglae a oue skoet he c’haloun gant eunn taol euz ar c’hras, ha setu hi ha gelver he mestr-mevell. « — Bonifas, emezhi, gouzout a rit e pe seurt dizurs e vevomp pell zo. Mes ar gristenien a lavar e vezo Doue trugarezuz e kenver ar re a zoug respet da relegou ar verzerien. Kit eta d’ann Azii, el leac’h ma lakeer ann dud fidel d’ar maro, ha digasit d’inn darn euz ho relegou. Me zavo oratoriou kaer enn henor d’ar relegou-ze, ha marteze Doue a blijo ganthan kaout truez ouzomp.»\nBonifas a ieaz enn hent, aour hag arc’hant ganthan leiz he c’hodellou ; rak he vestrez a ioa pinvidik-mor. Araok diblas e c’houlennaz ouz Aglae enn eur c’hoarzin : « — Ha ma tigaser va relegou-me d’ehoc’h evel re eur merzer, petra reot? » Mes Aglae a respountaz raktal : « — Peoc’h ! Bonifas, arabad eo farsal divar benn traou evelse. »\nGoulskoude, eur vech enn hent, ar mestr-mevell a lavaraz ennhan he-unan : « — Brao eo d’inn brema lezel ar c’hig hag ar guin a gostez, p’e guir ounn karget da zigas ganen relegou sakr petra bennag ne d-ounn siouaz ! nemed eur pec’her paour. » Goudeze e pedaz ann Aotrou Doue d’he zikour ha da rei d’ezhan ar c’hras da ober eur veach vad.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/344&oldid=137542 »


Levr Malac'hi - Wikipedia\nnav ha tregontvet levr ar Bibl ha diwezhañ levr ar Testamant Kozh, kediad ar hepken 4 pennads\nMalac'hi, ikonenn rusian eus an XVIIIvet kantved, manati Kizhi e Karelia\nLevr Malac'hi zo unan eus al levrioù a gaver e lodenn ar Brofeded en Tanac'h. Evit ar Gristenien eo al levr diwezhañ en Testamant Kozh.\nSkrivet e vefe bet gant ur profed anvet Malac'hi.\nEmeur war-dro ar bloavezh 430 KJK.\nAdsavet eo bet an Templ.Karantez Doe evit e bobl a zo anavezet a-bell zo ha didorrus, met rebechoù en deus Malac'hi d'ober d'ar veleien, a zispriz an traoù sakr hag a zilez al Lezenn ha da dud ar bobl a ra dimezioù gant an estren, a gas kuit gwreg o yaouankiz, a zo lezirek da ginnig ar profoù merket el Lezenn, a zo diskred ouzh Doue.\n"Pelec'h emañ Doue ar varn ? Dont a ray deiz an Aotrou a c'hlanaio mibien Levi, a gastizo sorserien, avoultrerien, falstouerien, mac'homerien hag an holl walloberourien. Deiz an Aotrou o c'huzumo evel plouz, tra ma paro war ar re just an heol a reizhded".\n↑ Troidigezh An Tour-Tan, Levrenn 3, 1983, kinnig levr Malac'hi, p 263\nAdtapet diwar « https://br.wikipedia.org/w/index.php?title=Levr_Malac%27hi&oldid=1825104 »\nDernière modification le 11 Gen 2019, à 14:50


Henri Lécuyer - Wikipedia\nHenri Lécuyer, ganet e Skirioù-Masen e 1924 ha marvet e Roazhon d'an 2 a viz Meurzh 2015, a oa ur c'hargad uhel evit Frañs hag Unaniezh Europa hag ur stourmer breizhat.\nLabourerien-douar bihan oa e dud. Dont a rae a-benn mat er skol ha gellet en deus heuliañ studioù uhel. Goude ar vachelouriezh e tremen kenstrivadeg HEC e 1944. An diouer a arc'hant a redias anezhañ da lakaat e anv war roll ar C'hentañ Arme (5vet Rann-arme kirri-arsailh). Goude e labouras e servijoù merañ an Arme c'hall e Bro-Alamagn. E 1952 e voe degemeret e Ministrerezh an Aferioù Diavaez. E 1953 e oa beskoñsul e Costa Rica.\nDeuet en-dro da Vro-C'hall e 1956 e labour evit Burev Studioù Armerzhel ha Sokial ar sindikad CGT-FO (Confédération générale du Travail-Force Ouvrière).\nEr bloavezhioù-se e teuas dezhañ an emskiant eus e vreizhadelezh.\nE 1958, e oa merour en Euratom, e Brusel. Kemer a ra perzh e 1969 e krouidigezh Kevredigezh Bretoned Belgia (Amicale des Bretons de Belgique). Prezidant e voe e 1972.\nAnvet e voe merour uhel ("administrateur principal" e galleg) e Renerezh ar Politikerezh Ranvroel e Komision Europa.\nDilennet e voe da brezidant Aozadur Bretoned an Diavaez (Organisation des Bretons de l’Extérieur (OBE) e galleg). Strivañ a reas evit ma voe klevet mouezh Breizh er bed (da skouer : krouidigezh Komite Etrebroadel Gwarez ar Brezhoneg (Comité International pour la Sauvegarde de la Langue Bretonne e galleg).\nAet war e leve e 1986, e chomas prezidant an OBE betek 1993. Prezidant a enor eo bremañ hag oberiant bepred.\nResevet en deus Kolier an Erminig e 2002.\nDictionnaire biographique du mouvement breton XX-XXIe siècles gant Lionel Henry, Yoran Embanner, 2013\nAdtapet diwar « https://br.wikipedia.org/w/index.php?title=Henri_Lécuyer&oldid=1626726 »\nKemmoù diwezhañ degaset d'ar bajenn-mañ d'an 10 Meu 2015, da 11:23.


Pajenn:Morvan - Buez ar Zent, 1894.djvu/293 - Wikimammenn\nPajenn:Morvan - Buez ar Zent, 1894.djvu/293\nmoan ha lemm e diabarz ennhi, ha trei ar rod-ma enn dro d’he gorf ken na vije roget ha dispennet-holl. Mes Jorj a oue kennerzet gant eur vouez euz ann env, hag ar vouez-se a lavare : « — N’az bez aoun rak netra, me zo ganez. » Er memes amzer eunn den guisket e guenn ha skeduz evel ann heol a astenne he zorn varzu ennhan evit ober sin dezhan da zelc’her mad. Meur a baian a oue gounezet d’ar feiz o velet ar basianted hag ar joa a ziskouezaz ar merzer santel epad m’edot oc’h he vourrevi enn eur feson ken didruez.\nEtouez ann offiserien a ioa da dosta d’ann impalaer Dioklesian, ne oue nemed sant Jorj hag a gredaz difenn kaoz ar gristenien. Ha c’houi oc’h euz ato eveldhan difennet ar virionez, heb aoun ebed rak ann dud pa c’hellac’h ha pa dliac’h hen ober ? Ha n’oc’h euz-hu ket avechou lezet pe zikouret teuler ar beac’h var ann dud paour ha dister evit pli-\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/293&oldid=137485 »


Pêr Iañ (Rusia) - Wikipedia\nPêr Iañ (Rusia)\n(Adkaset eus Pêr Veur)\nPêr en e yaouankiz.\nPyotr Alekseyevitch Romanov (e ruseg : Пётр I Алексеевич Романов Pyotr I Alekseyevitch Romanov), anvet ivez Pêr Gentañ pe Pêr ar C’hentañ, ha muioc'h c'hoazh Pêr ar Meur (Пётр Великий Pyotr Velikiy) a voe tsar e Rusia e dibenn ar XVIIvet kantved ha deroù an XVIIIvet. Ren a reas adalek 1682 betek e varv, ha betek 1696 war un dro gant e vreur klañvidik, Ivan V.\nTreiñ a reas ar vro war-du ar C'huzh-Heol, aloubiñ a reas broioù war-du ar c'hreisteiz, hag eus ur rouantelezh e reas un impalaeriezh, hag ur galloud a-bouez en Europa.\nMab e oa d'an tsar Aleksey Mic'hailovich (Aleksey Iañ) hag e eil gwreg, Nataliya Kyrillovna Narychkina, ha ganet e oa bet e Moskov. E wreg kentañ Maria Miloslavskaya he devoa roet pemp mab hag eizh merc'h, met ne oa nemet daou vab (Feodor hag Ivan) a oa bev c'hoazh pa voe ganet Pêr. Mervel a eure Aleksey Iañ e 1676 hag e vab henañ Feodor a gemeras ar galloud war e lerc'h.\nC'hwec'h vloaz e renas Feodor III, ha mervel a reas divugel. Bec'h a savas neuze etre an tiegezhioù Narychkin ha Miloslavskiy. Ivan a oa da vezañ tsar, met klañv e veze dalc'hmat, ha diwezhat e spered. Se zo kaoz eo Pêr, ur bugel a 10 vloaz, a voe dibabet da impalaer gant an Douma (Boyar Douma), kuzul an noblañsed, hag e vamm da rejantez. Met Sofia Alekseyevna, ur verc'h da Alexey eus e bried kentañ, a gemeras penn un emsavadeg Streltsy (begenn rejimantoù Rusia).\nEn he raok\nFedor III Impalaer Rusia\n1682 - 1721 War he lerc'h\nAdtapet diwar « https://br.wikipedia.org/w/index.php?title=Pêr_Iañ_(Rusia)&oldid=1827055 »\nIstor Rusia er XVIIvet kantved\nKemmoù diwezhañ degaset d'ar bajenn-mañ d'an 26 Gen 2019, da 20:12.


Buhez ar Sent/1894/Gouenou - Wikimammenn\nBuhez ar Sent/1894/Gouenou\n◄ Raphael Gouenou Alor, Alan hag Evarist ►\nar pemped var ’nn ugent a viz here\nSANT GOUENOU, ESKOP\nAr zant-ma a ioa ganet e Bro-Zaoz a dud a lignez huel hag a zoujans Doue. Ne oa c’hoaz nemed eur c’hrouadur pa gollaz he vamm, ha d’ann oad a drivac’h vloaz e treuzaz ar mor evit dont da Vreiz-Izel asambles gant sant Tugdon, he dad, sant Majan, he vreur, ha santez Tugdona, he c’hoar.\nO veza erruet ho fevar e Brest, Tugdona a ieaz da eur gouent a ioa dija d’ann ampoent e Lokournan-Ar-Fank, hag ann tri all a glaskaz peb hini anezho eur plas distro bennag da ober ho ermitach. Tugdon en em dennaz e kostez Guipavas, Majan e kostez Plougin, ha Gouenou enn eur c’hoat hag a ioa eul leo hanter dioc’h Brest e tu ann Hanter-Noz.\nEr c’hoat-ma e tremene he holl amzer o pedi Doue hag o kastiza he gorf dre ar iun hag a bep seurt pinijennou, heb beza anavezet gant den. Mes, eunn devez, ar c’hount Konomor a erruaz gant he ermitach, a greiz m’edo o chaseal, hag a c’houlennaz outhan piou oa, euz a be leac’h e teue ha petra a rea eno. Gouenou a respountaz a boent da boent da c’houlennou ar c’hount, hag hema a oue dioc’h-tu leun a istim hag a respet evithan.\nKerkent ar brud euz ann ermit santel a redaz dre gement korn a ioa er vro, hag eur maread tud iaouank a c’hoanteaz kemeret skouer diouthan ha beva enn he goumpagnunez. Neuze e c’houlennaz digant Konomor plas da zevel eur gouent evit loja ann dud iaouank-se, hag ar c’hount a roaz d’ezhan kement a zouar hag a c’hellje da gloza enn eunn devez. Gouenou, leun a fizians e Doue, en em lakeaz raktal da vale a hed hag a dreuz ar c’hoat, enn eur dreina eur forc’h var he lerc’h, hag a benn eunn heur en doa great eur c’hae pe eur c’hleuz karre hag en devoa eul leo hanter a dro : ar c’hae pe ar c’hleuz a zave anezhan he-unan dre ma pourmene ar Zant he forc’h.\nAr mirakl-ma a lakeaz Konomor da ober muioc’h-mui a stad euz a C’houenou. Gelver a eure labourerien a bep tu da zevel ar gouent, hag ho faea a reaz he-unan. Ar Zant, dioc’h he gostez, a iea da glask boued d’ezho d’ar c’heriadennou tosta rak evit c’hoaz n’en doa netra enn he gloz. Hogen, eunn droiad e c’houlennaz leaz kaoulet digant eur c’hreg, hag houma a respountaz n’e devoa ket. « — C’hoant lavaret gevier oc’h euz, eme C'houenou enn eur vouzc’hoarzin ; mes ar virionez a livirit heb he c’houzout. C’houi zonj d’ehoc’h kaout leaz kaoulet enn ho ti, ha padal n’oc’h euz mui. »\nPa oue deuet ar Zant kuit, ar c’hreg-se a zigoraz buhan armel al leaz : Allaz ! ar c’haouled a ioa chenchet e bili. Ar vaouez geaz a ziredaz raktal da zigas ar bili-ze da C’houenou enn eur c’houlenn pardoun, hag ar Zant a roaz d’ezhi he vennoz.\nPa oue echu ar gouent, Gouenou a ieaz di da jom gant ann dud iaouank o doa kemeret anezhan da vestr, ha goudeze e poaniaz heb ehana, ken dre he gomzou, ken dre he oberiou, da hencha ann dud iaouank-ma da erruout enn huela pazenn euz ar zantelez. Diouall a rea dreist peb tra na vije gellet biken diskredi varnho netra kountrol d’ar burete, hag abalamour da ze e tifennaz ouz ar merc’hed lakaat ho zreid er c’hloz el leac’h m’edo ar gouent : d’ann iliz hebken o doa kounje da vont.\nEtre daou e varvaz sant Hoardon, eskop Leon, ha sant Gouenou a oue choazet evit delc’her he blas. Ebarz er garg-se e oue adarre eur skouer euz ann holl vertuziou a dle eunn eskop da gaout. Aketuz oa da gelenn he bobl ha d’he vizita, ha ne esperne nag he boan nag he amzer evit pourvei da holl ezommou ann eneou a ioa fiziet ennhan.\nPevar bloaz var’nn ugent a ioa ma c’houarne he eskopti gant eur furnez vraz pa c’hoanteaz mont da Gemperle da velet sant Korbazius. Ar zant-ma a ioa neuze o sevel eur gouent nevez, ha Gouenou, o veza sellet piz ouz labour ar vansounerien, ne oue ket evit miret da lavaret n’oa ket ker brao ar gouent-se hag ann hini a ioa bet savet evithan e kichen Brest. Ar mestr mansouner a glevaz ann dra-ze, ha raktal e kemeraz kement a voarizi ouz ar Zant ma lezaz he vorzol da goueza varnhan.\nAr morzol a zankaz e penn Gouenou betek he empenn, ha prest goude e varvaz leun a veritou, d’ar 25 a viz here euz ar bloaz 675. He gorf a oue enterret e Kemperle ; mes divezatoc’h e oue digaset da Leon. — El leac’h m’edo guech all he ermitach, eul leo hanter dioc’h Brest, ez euz brema eur bourg hag eunn iliz koant hag a zoug he hano, hag enn iliz-ma e virer c’hoaz hirio unan euz he vizied enn eur voest arc’hant.\nNa divar benn pegen nebeut a dra e krog ar voarizi er galoun, ha peger braz torfejou ne laka ket ann den da ober dre eunn taol buhanegez ! Bezit eta bepred var evez gant aoun na veac’h trec’het gant eunn tech ker fall, gant eunn tech hag a zo bet kiriek da gement a zrouk ha da varo kement a dud azalek Kain betek sant Gouenou, hag azalek sant Gouenou betek hon amzer-ni.\nAdtapet diwar « https://br.wikisource.org/w/index.php?title=Buhez_ar_Sent/1894/Gouenou&oldid=30758 »\nKemmoù diwezhañ degaset d'ar bajenn-mañ d'an 20 Gen 2012, da 22:43.


Almoravided - Wikipedia\nAn Almoravided (en amazigh Imrabden ; en arabeg المرابطون / al-Murābitūn, en unander: مرابط Murābit — da lavarout eo manac'h muzulman) a oa un tiegezh amazigh, eus an Adrar en Maouritania, a veze o kantreal entre Senegal a vremañ ha kreisteiz Maroko. En XIvet ha XIIvet kantved o doa un impalaeriezh hag enni Maroko a vremañ, kornôg Aljeria, hag un darn eus Spagn ha Portugal.\nAn Almoravided a oa ur seurt menec'h-soudarded a-du gant un Islam garv, hag a vodas dindan o yev douaroù eus kornôg pellañ Afrika hag Europa betek sevel un impalaeriezh, entre an XIvet ha XIIvet kantved, hag en em astenne en daou du d'ar Mor Kreizdouar.\nImpalaeriezh an Almoravided\nAn Almoravided zo ur meuriad eus ar skourr Lemtouna, unan eus skourroù tiegezh amazigh ar Zenagaed. Kroget e vije bet al lusk e-touez ar gantreerien Zenaga, en Enez Tidra, a vije e kreisteiz Mauritania a hiriv, hervez istorourien zo, er-maez da aod Senegal hervez re all.\nYussuf Ibn Tachfin a gemeras kêr Alje en 1082. Trec'h e voe war holl Zeneted kornôg ar Maghreb. Lakaat a reas sevel ar c'hentaén moskeenn sunit vras a rae gant al lid malekit, moskeenn veur Alje.\nAn Almoravided avat ne rejont ket brezel biskoazh d'ar Zirided na d'an Hammadided, daou diegezh deuet eus ar Sanhadjaed. Alje eta a oa war harzoù an Almoravided hag ar Zirided. Hervez skridoù all, goude d'an Almoravided bout faezhet gant an Hammadided, e tilezjont Tlemcen, hag Achir en 1002. Hervez re all c'hoazh edo Tessala e-tal Tlemcen. Hag En Nacer ben Alennas, eus an Hammadided, a gemeras ar galloud digant e genderv Bologhin, hag a aloubas Achir, N'Gaous, Miliana, Constantine, Alger ha Hamza en 1063.\nEn 1086, e voe pedet gant priñsed arab Spagn, rouaned an Taïfaoù, d'o harpañ en o stourm ouzh Alfonso VI Kastilha. Dilestrañ a reas d'an 30 a viz Mezheven, ha gantañ ez eas rouaned Sevilla, Granada, Malaga ha Badajoz, ha d'an 23 a viz here e voe trec'het Alfonso VI e Sagrajas (Zalaqa en arabeg), nepell diouzh Badajoz. neuze e tistroas da Afrika goude marv e vab, met galvet e voe en-dro en 1089. pa welas ar rouaned arab oc'h iriennañ an eil a-enep d'egile, hag a-enep dezhaén, ec'h aloubas al-Andalus entre 1090 ha 1094, gant skoazell ar pennoù relijiel bras. Ne reas ket berzh a-enep ar gristenien kaset gant El Cid, met en e uhelañ e oa galloud an Almoravided. Mervel a reas Yussuf Ibn Tachfin en 1106, a-hervez, d'an oad a 100 vloaz.\nAli Ben Yussuf a renas war e lerc'h. Brasaat ha kreñvaat a reas impalaeriezh ar Vaoured met enebourien a gavas war e hent: en un tu ar briñsed kristen evel-just, hogen en tu all, hini an Almohaded, enebet ouzh ar valikouriezh, hag a brezege ar brezel santel a-enep an Almoravided.\nEn 1142, pa varvas Ali Ben Youssef, e oa emsavadeg an Almohaded en he c'hreñvañ.\nEn 1145 e voe trec'het Tachfin Ben Ali e-kichen Oran, ma rankas tec'hel d'an daoulamm. Kouezhañ a reas en ur ganienn, ma en em lazhas. Daou roue almoravid, Ibrahim Ben Tachfin hag Ishaq Ben Ali a renas war e lerc'h, met en un doare aroueziek kentoc'h.\nPa voe kemeret Marrakech gant an Almohaded en 1147 e voe echu da-vat marevezh an Almoravided.\nEmired almoravid[kemmañ | kemmañ ar vammenn]\nNiverenn Ar bloavezhioù er galloud Anv\n1 1062-1106 Yusef ibn Tasufin ibn Talakakin\n2 1106-1143 Alí ibn Yusef Ben Tasufin\n3 1143-1145 Tasufin ibn Ali Ben Yusef Ben Tasufin\n4 1145-1145 Ibrahim ibn Tasufin\n5 1145-1147 Ishaq Ben Ali Ben Yusef Ben Tasufin\nAdtapet diwar « https://br.wikipedia.org/w/index.php?title=Almoravided&oldid=1968121 »\nKemmoù diwezhañ degaset d'ar bajenn-mañ d'an 22 C'hwe 2022, da 07:34.


Pajenn:Marigo - Abrege eus an Aviel.djvu/9 - Wikimammenn\nPajenn:Marigo - Abrege eus an Aviel.djvu/9\nAr Sul quenta eus an Azvent.\noll actionou, comsou, songesonou ha penaus e vezin barnet hervez ma œuvrou ?\nSongeal a ràn-me penaus ar pec’hejou-ze pere am eus cuzet gant quement a sourci, a vezo disoloet dirac ar bed oll, ma ne labouràn d’o effaci breman dre ur gouir binigen ?\nAr brassa Sænt, goude ur vuez bur ha santel, o deus crenet gant aon rac jugeamant Doue ; pebes spont na dleàn-me quet da gaout, me pehini a so quen dibourvez a œuvrou mad, ha quer carguet a bec’hejou ; cousgoude e vevàn hep aon ebet : e guirionez, var petra eo fontet va assuranç-me ?\nO va Salver, c’hui pehini a so bremâ leun a vadelez evit ar bec’herien, na bermetit quet e ancoaën morse e comparissin un deiz dirag ho tribunal terribl, evit renta cont eus va oll œuvrou, ha receo ur setanç a vuez pe a varo eternel. Grit dre ho craç, ma reparin dre ar binigen va fautou treme-\nAdtapet diwar « https://br.wikisource.org/w/index.php?title=Pajenn:Marigo_-_Abrege_eus_an_Aviel.djvu/9&oldid=94366 »\nKemmoù diwezhañ degaset d'ar bajenn-mañ d'an 28 Her 2016, da 15:29.


Mercia a oa ur rouantelezh angl-ha-saoz er vro a reer ar Midlands anezhi hiziv. Krouet e voe er VIvet kantved gant Angled war a seblant hag ar rouantelezh pouezusañ e voe er vro betek Emgann Ellendun. Gouest e voe da virout he frankiz betek an aloubadeg viking er IXvet kantved. Gant Danelaw ez eas neuze reter he zachenn har ar peurrest a yeas goustadig gant ur gwaz eus Wessex. Ouzh ar vro-se e voe staget goude marv he rouanez diwezhañ Ethelfleda e 918.\nRouantelezh Mercia hag e wazed\n2 Ren Penda\n3 Ren Wulfhere ha deroù an VIIIvet kantved\n4 Ren Offa ha kresk Wessex\n5 Aloudabeg viking e fin ar rouantelezh\nN'eo ket sklaer penaos e voe krouet rouantelezh Mercia. Enklaskoù hendraourien a ziskouez e oa annezet poblañsoù angl-ha-saoz en hanternoz d'an Tavoez e-pad ar VIvet kantved. An anv Mercia a zeu eus ur ger hensaozneg a dalvez harz, hag an darn vrasañ eus ar glaskourien a gred e voe krouet ar rouantelezh gant tud a veve war an harzoù etre ar Vrezhoned hag an alouberien angl-ha-saoz. Hervez Peter Hunter Blair avat, e c'hellfe an anv-se talvezout ivez e vevent war an harzoù etre Northumbria ha tud traonienn an Trent.\nKentañ roue Maercia a zo anavezet e vuhez a oa Creoda e anv. Gourvab Icel e vije bet. Kroget e vije de ren e 585 ha savet en dije ur c'hreñvlec'h e Tamworth. Deuet e vefe da vezañ kêr-benn ar rouantelezh nevez-c'hanet. E c'houde e renas Pybba ha Cearl. Dister a-walc'h e chomas ar rouantelezh betek ren Penda Mercia, unan eus mibien Pybba.\nDa roue Mercia ez eas Penda e 626 pe 633 hervez ar mammennoù. E 628 e trec'has Wessex e Cirencester ha digantañ e kemeras douaroù e traonienn an Hafren ma vefe savet rouantelezh ar Hwicce. E deroù ar bloavezhioù 630 e kevreas gant Cadwallon ap Cadfan, roue Gwynedd a oa o vrezeliñ ouzh Edwin , roue Northumbria ha bretwalda rouantelezhioù ar su. Asambles e trec'hjont Northumbria en Emgann Hatfield Chase e 633. Lazhet e voe Edwin ha kouezhañ a reas e rouantelezh en he foull e-pad berr amzer. Daoust ma voe barrek Oswiald Northumbria da drec'hiñ Cadwallon ha da adsevel e vro e chomas rouantelezh Penda ur Stad pouezus, gouest da ampech Northumbria da vrasaat war-du ar su. E 641 e faezhas Penda Oswiald Northumbria en Emgann Maserfield asambles gant Kembreiz moarvat.\nGoude emgann Maserfield e teuas Penda da vezañ ar roue galloudusañ e Preden. Roue Wessex - Cenwalh Wessex - a euredas gant c'hoar Penda ha pa argasas-eñv anezhi e aloubas Penda e vro hag e rediañ a reas da dec'het kuit da East-Anglia. E 654 e lazhas Penda roue Anna East-Anglia en Emgann ha marteze e stalias Aethelhere East-Anglia en e blas.\nE 655, avat, e aloubas Penda Northumbria gant un arme vras asambles gant tud Gwynedd hag East-Anglia met faezhet e voe gant Oswiu Northumbria en Emgann Winwaed. Lazhet e voe Penda ha tremen a reas norzh e rouantelezh dindan damani Oswiu tra ma chome frank ar su dindan Peada Mercia.\nRen Wulfhere ha deroù an VIIIvet kantvedAozañ\nE 658 e voe lazhet Peada ha staget e voe e Stad ouzh Northumbria. Adsavet e voe ar rouantelezh war he zachenn gozh gant Wullfhere Mercia goude un emsavadeg a-enep an aotrouniezh Northumbriat e 658 avat. Dindan e ren e voe gounezet tud Mercia d'ar feiz gristen. Gouest e voe da adsevel galloud Mercia ha da veveniñ levezon Oswiu e rouantelezhioù ar su. E fin e ren e voe faezhet gant mab Oswiu, Ecgfrith Northumbria en doa argaset. Daoust ma chomas Wulfhere bev e voe gwanaet hag e kollas e aotrouniezh war Wessex.\nAnavezet eo ar rouaned a zeuas da c'houde gant o obererezh relijius dreist-holl, daoust ma voent barrek da virout o frankiz ha da aloubiñ bro Wroxeter, lesanvet "Baradoz ar Powys", a oa dindan ar Vrezhoned betek-hen. Da vare ren Æthelbald Mercia hepken e teuas Mercia da vezañ ur galloud bras adarre. Da gentañ e voe ret dezhi stourm ouzh Wihtred Kent hag Ine Wessex. Reiñ e zilez a reas Ine e 726 ha mervel a reas Wihtred, ar pezh a lezas Æthelbald frank da astenn e aotrouniezh war hent ar su eus Bro-Saoz. Gant Beda e oa bet anvet Bretwalda ha trec'het e oa gant Cuthred Wessex e 752.\nRen Offa ha kresk WessexAozañ\nGoude muntr Æthelbald gant unan eus e warded e 757 e tarzhas ur brezel-diabarzh. Gant Offa e voe gounezet. Ret e voe dezhañ adsevel aotrouniezh Mercia war rouantelezhioù ar Su met an dra-se a reas gant muioc'h a verzh eget tout ar rouaned arall eus Mercia e c'houde. Er c'hontrol eus e ziagentourien a rene an tachennoù er-maez Mercia wir dre hanterouriezh rouaned lec'hel, e stagas rouantelezhioù Kent, East-Anglia ha Sussex ouzh e stad o kas kuit o rouaned pe o rediañ anezho da zilezel o zitl. Dindan e ren e voe kognet ar pezhioù aour kentañ e Preden abaoe fin ar marevezh roman ha sevel a reas ur voger - Moger Offa pe Offa's Dyke e saozneg - war ar vevenn etre Mercia ha Powys.\nEsaeañ a reas Offa lakaat e vab Ecgfrith Mercia war an tron met ne chomas ket hemañ bev nemet un nebeud mizioù goude marv e dad e 796 ha tremen a reas ar rouantelezh da Goenwulf Mercia. Kemeret e oa e lec'h, e 821, gant e vreur Ceolwulf Mercia a zistrujas kreñvlec'h Deganwy e Powys. War greskiñ ez ae galloud Wessex avat hag e 825 e voe faezhet Beornwulf Mercia gant Egbert Wessex en Emgann Ellendun.\nGoude Ellendun e kollas Mercia kalz eus he galloud ; Beornwulf hag e warlec'hiad Ludeca a voe lazhet oc'h esaeañ talañ ouzh un emsavadeg en East-Anglia. Ne renas ar roue da heul - Wiglaf Mercia nemet daou vloavezh kent bezañ kaset kuit eus e vro gant Egbert. E 830 e c'hounezas Wiglaf frankiz e vro adarre met d'ar mare-se e oa sklaer e oa aet an tu kreñv gant Northumbria a oa ar galloud pennañ e Bro-Saoz. Heuliet e oa Wiglaf war an tron gant Beorhtwulf.\nAloudabeg viking e fin ar rouantelezhAozañ\nE 852 e pignas Burgred Mercia war an tron. Dleout a rae bezañ roue dizalc'h diwezhañ Mercia. Kevreañ a reas gant Wessex en ur brezel hag aloubiñ norzh Kembre met e 868 vikinged eus Danmark o doa aloubet Northumbria a argadas e rouantelezh. Kollet e voe Nottingham hag e 874 e voe rediet Burgred da dec'hout kuit e Wessex.\nAn Daned a lakaas ur roue sujet, Ceolwulf II Mercia, war an tron hag e 877 e kemerjont reter ar rouantelezh hag e teuas da vezañ ul loden eus Danelaw. Lazhet e vije bet Ceowulf en un emgann a-enep Anarawd ap Rhodri war-dro 881. Aethelred Mercia a gemeras penn Kornôk Mercia. Dizalc'h a-walc'h e oa Aethelred met kollet e oa bet gantañ e ditl a roue, ne oa ken Earl, ha sujet e oa da Alfred Meur, Roue Wessex. Pa varvas e 911 ez eas e wreg Æthelflæd Mercia da Lady of the Mercians. Ren a reas ganti hec'h unan betek e 918. Staget e voe neuze Mercia ouzh Wessex gant e vreur Edward Hen.\nSimon Schama. A History of Britain: At the Edge of the World? - 3000 BC-AD 1603 Vol 1 BBC Books 2003\nMcWhirter, Norris (1976). The Guinness Book of Answers. Enfield : Guinness Superlatives Ltd. ISBN 0-900424-35-4.\nCottle, Basil; Sherborne J.W. (1951). The Life of a University. University of Bristol.\nAdtapet diwar « https://br.wikipedia.org/w/index.php?title=Mercia&oldid=1909526 »\nKemm diwezhañ d'an 19 Eos 2021 da 12:14\nKemmoù diwezhañ degaset d'ar bajenn-mañ d'an 19 Eos 2021, da 12:14.


Kaozeal:Caius Julius Caesar - Wikipedia\nKaozeal:Caius Julius Caesar\nKonsul pe Koñsul[kemmañ ar vammenn]\nUnan bennak en deus lakaet koñsul e-lec'h em boa lakaet konsul hervez geriadur Roparz Hemon.Bianchi-Bihan 23 Ebr 2006 da 20:21 (UTC)\nDin da c'houzout ne gaver an heuliad [ns] e brezhoneg. Setu e vo distaget koñsul pe konzul abalamour d'ar sandhi, ha n'eo ket konsul. Evidon-me ez on ali gant geriadur an Here evit distagañ ha skrivañ koñsul.--Yun 25 Ebr 2006 da 09:26 (UTC)\nSplann eo ma 'z eus d'ober gant koñsul : pa weler geriadur RH galleg-brezhoneg e komprener ez eus ur fazi e geriadur br-gl ha kadarnaet eo gant geriadur An Here. --Ch. Rogel 26 Ebr 2006 da 11:53 (UTC)\nTreuzlizherennadur ar gresianeg[kemmañ ar vammenn]\nUn dra all da studiañ: mirout an "th" pe get en anvioù evel Athenas, Mithridates...Bianchi-Bihan 24 Ebr 2006 da 18:03 (UTC)\nperak ne lakaez ket seurt kinnigoù war ar bajenn stag ouzh ar pennad treuzlizherennadur gresianek?--Neal 24 Ebr 2006 da 18:47 (UTC)\nPeogwir n'anavezen ket ar bajenn, ha ne gomprenan ket treuzlizherennadur. Ha bremañ p'anavan ar bajenn e rankan anzav n'eo ket evit un den dizesk eveldon war ar gregach. Un den evel Alan Botrel en deus troet meur a gant pajennad diwar ar gresianeg a vefe talvoususoc'h e ali eget ma hini, anat.Bianchi-Bihan 25 Ebr 2006 da 14:00 (UTC)\ntreuzlizherennadur a dalv lizherennoù un doare-skrivañ bennak evit skrivañ ur yezh ma vez skrivet gant un doare-skrivañ all o lakaat da glotaat, seul wellañ ma c'heller, ul lizherenn gant ul lizherenn all hep derc'hel soñj eus reolennoù distagadur ar yezh orin (ha a denn kentoc'h d'an treuzkrivadur). a-raok ober kinnigoù a denn d'an dore da deuzskrivañ al lizherenn-mañ'l-lizherenneg (da skwer ar hini gresianeg) e vefe mat kompren un tammig ar meziadoù diazez.--Neal 26 Ebr 2006 da 12:28 (UTC)\nAdtapet diwar « https://br.wikipedia.org/w/index.php?title=Kaozeal:Caius_Julius_Caesar&oldid=49796 »\nKemmoù diwezhañ degaset d'ar bajenn-mañ d'an 26 Ebr 2006, da 12:28.


Seizved pennad — XIII - Wikimammenn\nSeizved pennad — XIII\nR. Prud’homme, 1903 (p. 212-215)\n◄ Betani. — Lazar hag e diou c’hoar o tigemer Jezus Lazar adroet d’ean ar vue gant Jezus Betfaje. — Penaus a ieaz Jezuz ac’han da Jeruzalem an de a-geñver Sul ’Leuio ►\nPan arruaz, e oa maro Lazar pevar de ’oa. Marta, raktal ma klevaz e tostae, ac’h eaz da benn-hent d’ean. « Autro, emei, mar vijec’h bet aman, na vije ket marvet ma breur. » — « Marta, ho preur a deuio c’hoaz da vean beo. » — « Ya, eme Marta, me ’oar aoalc’h ze, dont a rei da hadvevan an de divezan euz ar bed. » — « Me, eme Jezus, eo ar vue. Neb a gred ennon, nag e vije maro, a vevo. Kredi a ret an dra-ze ? » — « Me ’gred, eme Marta, ec’h oc’h c’hwi Mab Doue ha Salver ar bed. »\nNeuze ec’h eaz Marta da c’helvel he c’hoar Mari, a oa chomet en ti gant ar gerent hag an amezeien, hag a lavaraz d’ei goustadik en he skouarn : « Ar Mestr a zo duont o c’hortoz anout. »\nRaktal ec’h a Mari da gât Jezus, eur bagad tud war he lerc’h. Pan em gavaz dirakan, e lavaraz d’ean, ’n eur ouelan. « Autro, mar vijec’h bet aman, na vije ket marved ma breur. » Kement hini a oa eno a ouele ’velti : Jezuz heñ e-unan a oe teneraet e galon, hag a c’houlennaz : « Pelæc’h ho peuz laket ar c’horf ? » — « Deuet, eme int, hag e welfet. » Ha Jezus en em lakaz da ouelan. Ar Judevien a lare neuze : « Sellet pegement e kare ’nean. » Daoust perak ive, ’me darn-all, n’an euz ket harzet ’nean da vervel, penegwir an euz pareet an hini a oa ganet dall ? »\nNeuze ec’h ejont holl ’trezek ar be, a oa eun tammik e-mæz ar bourk. C’hoaz hen diskoueer breman d’ar belerined : eur gleuzen toullet er roc’h beo, ha stoufed gant eur men ledan. Mes dindan an douar eman breman, don-don, penegwir e renker disken 26 pazen dre eur *vinz voan ha teñval ’vit hen kavout. Mogeried eo ar c’hao euz eun tu, en *hevelep doare ma c’helle dougen an iliz a oa bet savet ’uz d’ei gwech-all goz. Koueet eo an iliz-ze pell ’zo, hag æt he mein da zikour sevel an tier, pe gentoc’h ar foukenno a loj enne fellahed, da laret eo kouerien El-Azarieh.\nPan arruaz Jezus ’kichen ar be, e laraz d’ar bautred : « Lemet ar men diwar ar be. » — « Mes, Autro, eme Maria, c’houez a zo dija gantan : pevar de ’zo ’boue ’c’h eo maro. » Jezus o respontaz : « N’am euz ket me laret d’ac’h e weljec’h gloar Doue, mar karjec’h kredi ? »\nLemet e oe eta ar men. Neuze en em lakas Jezuz da bedi. E zaoulagad savet gantan ’trezek an neñvo, e laraz a vouez uhel : « Lazar, deuet e-mæz. »\nRaktal e teuaz Lazar e-mæz, liened ha liammed ’vel ma oa bet laket er be. « Dizereet ’nean breman, ’me Jezus, ’vit ma c’hello kerzet. »\nOber a reaz Lazar impli vad gant e vue neve. Dek ’la goude Asansion e Vestr, evit tec’hel ’rauk ar Judevien a glaske hen goaskan ’balamour e oa eun desteni euz galloud divin Jezus, en em daulaz gant e diou c’hoar en eur vagik, hag a reaz heb roenv na ouel, a-dreuz d’ar mor Kreizdouarek, an hent a refomp ni ’vit distrei euz a Jaffa da Varseilh : war aud ar Brovans e tiskennaz. Prezeg a reaz eno ar gwir fe, ha, goude bean renet iliz Marseilh epad tregont ’la evel eskop, e varvaz ’vit an eil gwech. Bet on gant ma lennerien o welet e ve en iliz koz Sant Viktor. Santez Marta ha santez Mari Madelen a zo ive eun devosion vraz evite en bro Daraskon hag Arlez, ’læc’h m’hon deuz ive tremenet.\nAdtapet diwar « https://br.wikisource.org/w/index.php?title=Seizved_pennad_—_XIII&oldid=104823 »\nKemmoù diwezhañ degaset d'ar bajenn-mañ d'an 31 Gou 2017, da 12:38.


Sot gant an armoù kozh – actu.fr\nSot gant an armoù kozh\nSaloñs an armoù kozh hag eñvorennoù an arme a vo d'ar Sul 12 a viz C'hwevrer. Philippe Briand, sot gant kontilli ar Brezel 1914-1918 a vo e-touez an diskouezerien.\nPublié le 12 Fév 17 à 7:19\nTroet gant Maela Ily diwar Sébastien Joncquez\nKavet e vo gant gweladennerien saloñs Kemper eñvorennoù istorel a bep seurt: eus ar pistolennoù sileks betek sabrennoù ar c’hentañ Impalaeriezh pe c’hoazh arouezennoù rejimantoù an arme gall hag ivez armoù kozh evit chaseal, baionetezoù, tokarnoù, medalennoù, fotoioù, levrioù, kazetennoù, dielloù, c’hoarioù war dem an arme, pezhioù jeep ha karbedoù all, dreistadoù, gwiskamantoù ha dafar an daou vrezel bed hag ar stourmoù diwezhañ (Indez-Sina, Aljeria, darvoudoù diavaez), hag all…\nDiskoachañ traoù rouez\nE-touez an diskouezerien niverus e vo Philippe Briand. Ar minter kozh, ganet e Kemper e 1951, a zo sot gant baionetezoù ha kontilli trañcheoù ar c’hentañ Brezel Bed. « Marteze eo liammet gant ma micher. Plijout a ra din touch ar pezhioù-se », goveliet er mareoù-se. Ur mignon dezhañ eo en deus entanet anezhañ bloavezhioù ‘zo. Ha ‘giz ma plij dezhañ « furchal en tiretennoù », emezañ o c’hoarzhin, e krog Philippe Briand da zastum an armoù eus ar prantad 1914-1918 kazimant hepken. « C’hoarvezout a ra din prenañ pezhioù all met evit gellout eskemm anezho eo hepken. »\nAr marc’had a zedenn anezhañ a zo keroc’h-kerañ. E-giz tout ar pezh a zo rouez… Atav war evezh ec’h anzav eo aesoc’h bremañ gant internet. « Bremañ e kaver pezhioù brav war lec’hienn Le Bon Coin », emezañ.\nE-pad ar saloñsoù – e-giz hini Kemper aozet evit ar 27vet gwech -, e teuio adarre da glask diskoachañ ur gontell rouez. Hogen ne vo ket diskouezet gantañ e zastumadeg. E-giz an holl dastumerien e talc’h anezhi evitañ e-unan. « Ma flijadur din-me eo ; n’eo ket bet diskouezet morse. »\nUnan eus ar re vrasañ e Breizh\nAr gevredigezh Istor ha Dastumadegoù Kerne a aoz, d’ar Sul 12 a viz C’hwevrer, e 27vet Saloñs an armoù kozh hag eñvorennoù an arme, e Kemper. Foar an traoù kozh arbennikaet evit an dastumerien armoù kozh hag eñvorennoù an arme, dasparzhet war 300 metr linennel a standoù, eo saloñs Kemper unan eus ar re vrasañ e Breizh gant e dri-ugent dastumer o tont eus Bro-C’hall a-bezh (bretoned evit an darn vrasañ anezho, lod all eus Pariz, eus Bro-Normandi, eus Charente-Maritime, eus an Dordogn, eus Bro-Vayen, eus an Norzh). « An dibab ha kalite ar pezhioù kinniget o deus roet brud vat da Saloñs an armoù kozh hag eñvorennoù an arme e Kemper, hag ar vrud a zo kresket en diavaez eus ar rannvro », eme an aozerien.


Ar Beskont daouhanteret - Wikipedia\nIl visconte dimezzato zo ur romant italianek gant Italo Calvino e 1952. Lakaet eo bet e brezhoneg gant Serj Richard dindan an talbenn "Ar beskont daouhanteret" hag embannet e 2016 gant Mouladurioù Hor Yezh.\nLodenn gentañ un heuliad tri romant eo, anvet I nostri antenati. An daou romant all zo anvet Il barone rampante (1957) hag Il cavaliere inesistente (1959).\nE Bohemia hag en Italia an XVIIIvet kantved e c'hoarvez an istor.\nAr beskont Medardo di Terralba hag e skoedour Curzio zo war an hent da-gaout arme an Impalaeriezh Santel da vrezeliñ ouzh an Durked, er XVIIvet kantved. Treuziñ a reont Bohemia ma ren ar vosenn. En emgann kentañ eo troc'het ar beskont en daou damm gant un tenn kanol.\nAdtapet diwar « https://br.wikipedia.org/w/index.php?title=Ar_Beskont_daouhanteret&oldid=1809583 »\nKemmoù diwezhañ degaset d'ar bajenn-mañ d'an 30 Her 2018, da 22:17.


Peugeot 108 occasion 2017 in Zwolle - €8750 - AutoWeek\n1.0 e-VTi 72PK Active |BLUETOOTH AUDIO|AUX/USB|AIRCO|DEALER ONDERHOUDEN!\nPeugeot 108 1.0 e-VTi 72PK Active |BLUETOOTH AUDIO|AUX/USB|AIRCO|DEALER ONDERHOUDEN! Peugeot 108 1.0 e-VTi 72PK Active |BLUETOOTH AUDIO|AUX/USB|AIRCO|DEALER ONDERHOUDEN! Peugeot 108 1.0 e-VTi 72PK Active |BLUETOOTH AUDIO|AUX/USB|AIRCO|DEALER ONDERHOUDEN! Peugeot 108 1.0 e-VTi 72PK Active |BLUETOOTH AUDIO|AUX/USB|AIRCO|DEALER ONDERHOUDEN! Peugeot 108 1.0 e-VTi 72PK Active |BLUETOOTH AUDIO|AUX/USB|AIRCO|DEALER ONDERHOUDEN! Peugeot 108 1.0 e-VTi 72PK Active |BLUETOOTH AUDIO|AUX/USB|AIRCO|DEALER ONDERHOUDEN! Peugeot 108 1.0 e-VTi 72PK Active |BLUETOOTH AUDIO|AUX/USB|AIRCO|DEALER ONDERHOUDEN! Peugeot 108 1.0 e-VTi 72PK Active |BLUETOOTH AUDIO|AUX/USB|AIRCO|DEALER ONDERHOUDEN! Peugeot 108 1.0 e-VTi 72PK Active |BLUETOOTH AUDIO|AUX/USB|AIRCO|DEALER ONDERHOUDEN! Peugeot 108 1.0 e-VTi 72PK Active |BLUETOOTH AUDIO|AUX/USB|AIRCO|DEALER ONDERHOUDEN! Peugeot 108 1.0 e-VTi 72PK Active |BLUETOOTH AUDIO|AUX/USB|AIRCO|DEALER ONDERHOUDEN! Peugeot 108 1.0 e-VTi 72PK Active |BLUETOOTH AUDIO|AUX/USB|AIRCO|DEALER ONDERHOUDEN! Peugeot 108 1.0 e-VTi 72PK Active |BLUETOOTH AUDIO|AUX/USB|AIRCO|DEALER ONDERHOUDEN! Peugeot 108 1.0 e-VTi 72PK Active |BLUETOOTH AUDIO|AUX/USB|AIRCO|DEALER ONDERHOUDEN! Peugeot 108 1.0 e-VTi 72PK Active |BLUETOOTH AUDIO|AUX/USB|AIRCO|DEALER ONDERHOUDEN! Peugeot 108 1.0 e-VTi 72PK Active |BLUETOOTH AUDIO|AUX/USB|AIRCO|DEALER ONDERHOUDEN!\n€ 7.303excl. BTW\nKM stand 48.541\nCatalogusprijs € 12.880\nIk wil graag een proefrit maken met Peugeot 108 met kenteken PS-537-V...\nIk heb een vraag over de Peugeot 108 met kenteken PS-537-V...\nIk wil graag mijn auto inruilen voor de Peugeot 108 met kenteken PS-537-V...\nPeugeot 108 1.0 e-VTi Active AIRCO BLUETOOTH CV+AB FABR.GARANTIE\nPeugeot 108 1.0 e-VTi Allure Orginele Nederlandse auto - Airco - Achteruit rij camera - Blue thoot Rook vrij - Rij klaar\n170vergelijkbare Peugeot 108 occasionsVergelijk ze allemaal


Project:Reolennoù prevezded - translatewiki.net\nGant ar politikerezh-se e vez gwarezet an titouroù personel anavezet a vez dastumet pe miret gant translatewiki.net war e servijerioù, e framm e raktres hag e darempred gant e gumuniezh. Gant Translate.wiki ne vez dastumet ha ne vez miret nemet an niver bihanañ a ditouroù personel ret a ro tro da respont da ezhommoù oberatael ar raktresoù.\n1 Talvoudegezh hollek\n2 Perzhioù foran ha kenlabour ar raktresoù\n3 Oberiantizoù war translatewiki.net\n4 Kontoù implijer hag anavezout an aozerien\n5 Pal an dastum titouroù personel\n6 Munudoù diwar-benn mirout ar roadennoù\n6.1 C'hoantoù hollek\n6.1.1 Chomlec'h IP ha titouroù teknikel all\n6.1.3 Istor ar bajenn\n6.1.4 Degasadennoù an implijer\n6.1.4.1 Sellet ouzh raktresoù\n6.1.4.2 Kemmañ raktresoù\n7 Mont da ditouroù personel a c'haller anavezout pe diskuliañ anezho\n8 Kemenn hollek\nPerzhioù foran ha kenlabour ar raktresoù\nDiorroet e vez Translatewiki.net en ur implijout ar meziant MediaWiki e kenlabour gant e implijerien. Neb piv bennak zo bet aotreet gwirioù kemmañ dezhañ a c'hall kemmañ pajennoù al lec'hienn-se goude bezañ en em lakaet da anavezout evel implijer enskrivet. En ur ober an dra-se e krou ar gemmerien un teul foran, kerkoulz hag ur renabl foran gant an holl c'herioù ouzhpennet, lamet pe kemmet ennañ. Anv zo eus un akta foran hag anavezet e vez an holl gemmerien ent foran evel aozerien ar seurtoù kemmoù. Pa vez degaset tra pe dra er raktres-se, ha pa vez roet ditouroù a challer kaout ent foran diwar-benn an degasedennoù, e vez dizalc'het diouzh an aotre-implijout ha gallout a ra tud all neuze eilañ, menegiñ, adimplijout pe azasaat anezho frank, gant un nebeud strishadennoù.\nOberiantizoù war translatewiki.net\nNe vez ket lakaet ar politikerezh-se dre vras da dalvezout evit an titouroù personel miret pe dalc'het gant translatewiki.net ha na c'hall ket an dud kaout.\nAn etreweredoù gant translatewiki.net n’int ket gwarazet gant ar politikerezh-se zo enno, met n’eus harz ebet dezho, an doareoù a denn d’ar merdeiñ ha da gemmañ ar pajennoù, kerkoulz ha d’an implij eus an arc’hweladur wiki « Kas dezhañ ur postel » (adalek pajenn bersonel un implijer enskrivet). Gant an etreweredoù-se e c’hall bezañ lakaet chomlec’h IP un degaser war wel ha, diouzh an dro, diskwel titouroù personnel all, kement-ha-kement d’an dud voutin pe d’ar strolladoù dibar a dud mennet a ra en un doare distag diouzh translatewiki.net\nGallout a ra an implijerien a c'hall ober ivez gant implijerien all en diavaez eus transtlatewiki.net, pe e vefe dre bostel, pe dre ur c'hanol zivizout IR pe dre n'eus forzh peseurt reizhiad flap pe lec'hienn Web dizalc'h, hag a zlefe priziañ ar riskloù a c'hallfe c'hoarvezout kerkoulz hag o ezhommoù personel a denn da wareziñ o buhez prevez, a-raok implijout an hentadoù kehentiñ.\nKontoù implijer hag anavezout an aozerien\nGoulenn a ra Translatewiki.net groñs ouzh ar gemmerien en em enskrivañ war e lec'hienn Web, ha pa c'hallfed kemmañ pajennoù zo hep en em lakaat da anavezout gant o anv implijer. Neuze e vint anavezet gant o chomlec'h IP war ar rouedad foran. An implijerien en em enskriv end-eeun a vez anavzet gant an anv implijer dibabet ganto. Dibab a ra an implijer ur ger-tremen, zo kuz hag a vez implijet evit gwiriañ anterinded o c'hont. Nemet e vefe goulennet groñs gant al lezenn ne zle den ebet brudañ gerioù-tremen implijer ha / pe toupinoù ganet a c'haller anavezout un implijer ganto, na lakaat anezho war wel a-zevri. Ur wech krouet, un gont implijer ne vo ket lamet, nemet e vefe mennet den pe den da ober un dro-gamm, evel ma vo barnet gant koskor Translatewiki.net. Posupl e vo, diouzh an dro, kemmañ un anv implijer. Ne warant ket Translatewiki.net e vo cheñchet anv un implijer diwar e c'houlenn.\nPal an dastum titouroù personel\nNe zastum Translatewiki.net roadennoù personel anavezadus an implijerien nemet evit mad e raktresoù dezhañ e-unan, da skouer e vez dastumet kement-mañ, e-touez traoù all :\nEvit produiñ stadegoù war al lec'hienn. Translatewiki.net a ra standilhonnoù gant roadennoù kriz ar renabloù obererezh maget gant gweladennoù an implijerien. Implijet e vez ar renablioù-se evit produiñ pajennoù stategoù war al lech'ienn. Ne vez ket embannet roadennoù kriz ar renablioù war ar groaz.\nEvit diskoumañ ar c'hudennoù teknikel. Gallout a ra an diorroerien dielfennañ roadennoù ar renablioù pa vez diskoulmet kudennoù teknikel ha pa vez klasket war-lerc'h robotoù preizhañ direizh o emzalc'h a laka ar bec'h war al lec'hienn.\nMunudoù diwar-benn mirout ar roadennoù\nChomlec'h IP ha titouroù teknikel all\nPa vez goulennet pe lennet ur bajenn gant ur gweladenner ne vez dastumet titour all ebet war-bouez an titouroù a vez dastumet gant al lec'hiennoù web. Gallout a ra Translatewiki.net mirout ar renablioù kriz eus an treuzvarc'hadoù met ne vint ket embannet.\nPa vez kemmet ur bajenn gant un impliijer enskrivet zo en em lakaet da anavezout da gentañ e stok ar servijer an titouroù a denn d'o chomlec'h IP en un doare kuzhut, e-pad ur prantad amzer bevennet. Diverket e vez an titouroù-se ent emgefreek goude ur prantad lakaet. Evit ar gemmerien n'en em lakaont ket da anazetout e vez implijet o chomlec'h IP ent foran hag en un doare padus evel aozer ar c'hemmoù. Gallout a reer evit un trede den anavezout an aozer gant ar chomlec'h IP-se dre implijout titouroù all a c'haller kaout. Dre en em lakaat da anavezout war al lec'hienn gant un anv implijer enskrivet e c'haller gwareziñ gwelloc'h e vuhez prevez.\nGant al lec'hienn e vez termenet ha kaset un toupin dalc'h berrbad war urzhiataer ur gweladenner bewech ma vez gweladennet ur bajenn. Gallout a ra al lennerien nac'h an toupin-se ma n'o deus ket c'hoant d'en em lakaat da anavezout pe da gemmañ ur bajenn ha lamet e vo e dibenn dalc'h ar merdeer. Toupinoù all a c'hall bezañ termenet p'en em laka ur gweladenner da anavezout evit derc'hel e stadud implijer anavezet. Ma'z enroll ar gweladenner e anv implijer pe e c'her-tremen en e verdeer e vo miret an titouroù e-pad 30 devezh. Adkaset e vo an titouroù-se gant ar merdeer neuze war-du ar servijer implijet bewech ma vez gweledennet ar raktres-se. Rankout a raio an degaserien a ra gant un urzhiataer foran ha n'o deus ket c'hoant da ziskouez o anv implijer d'an dud a implijo an hevelep urzhiataer war o lerc'h diverkañ an toupinoù goude bezañ implijet an urzhiataer.\nAr c'hemmoù pe an traoù degaset d'ar raktres war an troidigezhioù, pajennoù personel an implijerien, ar pajennoù divizout hag ar pajennoù all a vez miret da viken. Mard a mat pep tra ne vez ket lamet un destenn da vat pa vez lamet. Neb piv a c'hall gwelet doare kent ur bajenn ha gwelet petra a oa bet graet a-raok. Ha pa vefe "dilamet" ur pennad e c'hall un implijer dezhañ gwirioù uheloc'h gwelet ar pezh zo bet dilamet evit ma ne vefe ket gwelet gant an dud voutin. Titouroù a c'hall bezañ tennet da vat gant tud a c'hall mont war-eunn war translatewiki.net. Ne c'haller ket gwarantiñ e vo tennet an destenn da vat nemet e vefe goulennet groñs gant ul lez-varn, da skouer, ouzh translatewiki.net en ober.\nSellet ouzh raktresoù\nNe vez dastumet tamm tidour ebet war an implijerien pe ar weladennerien a lenn pajennoù al lec'hienn nemet an titouroù dastumet evel kustum war al lec'hiennoù Web e renablioù obererezh o servijerioù. War-bouez roadennoù kriz ar renablioù meneget amañ a-us ha dastumet gant ur pal hollek, ne vez ket diskwelet dirak an holl dud identelezh an dud war ar pajennoù gweladennet. Er roadennoù kriz stantilhonet ar renablioù e c'hall bezañ chomlec'hi IP ne vern peseurt implijer met ne vezont ket diskwelet ent foran.\nAr c'hrouidigezhioù hag ar c'hemmoù pajennoù a vez anavezet gant an anv implijet anavazet pe ar chomelc'h IP war rouedad ar c'hemmer, ha strollet e vez istor ar c'hemmoù dre aozer en ur roll m'emañ e zegaserien. Gallout a reer kaout an titouroù dibaouez.\nImplijerien enrollet kevreet :\nTitouroù war ur bajenn IP hag ar c'hevreadurioù ouzh ne vern peseurt implijer enskrivet a rann ar chomlec'h-se, a c'hall bezañ diskuliet diouzh divizoù zo (gwelet amañ dindan).\n"Implijerien enskrivet met n'int ket anavezet hag implijerien n'int ket enskrivet :"\nWar ar pajennoù divizout :\nDre postel :\nN'eo ket rediet an implijerien da reiñ o chomlec'h postel p'en em enskrivont. Gallout a ra an implijerien a ro ur chomlec'h postel mat reiñ tro da implijerien all enskrivet pe anavezet da gas posteloù dezho dre wiki. Pa vez resevet gant un implijer ur postel o tont eus implijerien all enskrivet hag anavezet dre ar reizhiad-se e c'haller chom hep diskwel chomlec'h postel an degemerer. Pa vez dibabet gant un implijer enskrivet hag anavezet war al lec'hienn kas ur postel da implijerien enskrivet all ne vo ket diskwelet e chomlec'h postel evel kaser.\nWar IRC :\nMont da ditouroù personel a c'haller anavezout pe diskuliañ anezho\nAr rannañ titouroù gant implijerien vrientek all n'eo ket sellet outañ evel "dasparzh".\nDiskuliañ : politikerezh war skignañ ar roadennoù\nE respont d'ur goulenn en em ginnig reizh pe ur goulenn groñs all diouzh al lezenn.\nGant aotre an implijer empleget,\nPa vez ezhomm evit enklask war ar c'hlemmoù ma vez drougimplij,\nPa sell an titouroù ouzh ar pajennoù gweladennet gant ur gwiader emgefreek ("spider") pe ur robot ha pa vez ezhomm d'e skigañ evit skeudennaouiñ pe diskoulmañ ar c'hudennoù teknikel,\nPa vez ezhomm gant skiant evit gwareziñ gwirioù, perc'hennier ha surentez translatewiki.net, e implijerien pe an dud voutin.\nNemet en degouezhioù deskrivet amañ a-us ne c'haller ket gant politikerezh translatewiki skignañ titouroù personel a c'haller anavezout bep tro.\nMoned aotreet d'an tredeoù ha kemennadenn d'an implijerien enskrivet pe resever ur c'hlemm a-berzh lezenn :\nRetrieved from "https://translatewiki.net/w/i.php?title=Project:Privacy_policy/br&oldid=10758662"


Pajenn:Perrot - Bue ar Zent.djvu/120 - Wikimammenn\nPajenn:Perrot - Bue ar Zent.djvu/120\ngouel itron-varia lourd\nober pinijen, mont da gaout ar veleien ha lavaret d’eze sevel eur chapel en hec’h enor ha dont eno da bardonan.\nGourc’hemenn a reas d’ezi evan dour eus an eienen a lakas da strinkan, hag en em walc’hi gantan. D’ar bemp warn-ugent a viz meurz, de ouel an Ave Maria, p’en em gavas Bernadetta e-tal ar reier, e oa an Itron ouz he gortoz. Ar plac’h a c’houlennas outi he hano, ha hi, o tostat he daouarn an eil ouz egile, hag o sevel he daoulagad warzu an nenv, a lavaras, en yez ar vro :\n« Que soy er Immaculada Conceptiou. — Me eo ar Gonseption Dinam. »\nD’ar 16 a viz gouere 1858, Bernadetta a welas ar Werc’hez evit ar wech divezan, war an douar-man.\nAr vrud eus ar burzudou c’hoarvezet en Masabiel a nijas buhan dre ar bed. Eskob Tarb a lakas ober eun enklask diwar o fenn, hag er bla 1862, ec’h embannas e c’helled kredi e oa en em ziskouezet ar Werc’hez Vari da Vernadetta Soubirous, war reier Lourd.\nAn dour a strink diouz an eienen digoret gant Mamm Doue, a reas miraklou souezus. Ar bardonerien a ziredas eus pevar c’horn ar bed, eus Bro-C’hall, eus Breiz-lzel, eus Breiz-Veur, eus ar Beljik, eus an Itali, eus ar Spagn, eus an Europ a-bez, hag eus broiou pellan an Amerik. Ar bobl kristen, dre anaoudegez evit ar madoberou skuilhet gant an Itron-Varia, en Lourd, o deus savet d’ezi eno ter iliz, an eil war c’horre eben, n’eus nemet ar marbr, an aour, hag ar zaei o lintran war o mogeriou.\nPi IX a lakas e gannad da guruni, en e hano, skeuden ar Werc’hez en Lourd, d’an 3 a viz gouere 1876.\nLeon XIII a lakas sevel iliz ar Rozêra, hag er bla 1892, ec’h ôtreas ober, bep bla, gouel Itron-Varia Lourd, d’an 11 a viz c’houevrer.\nPi X, gant goueliou e hanter-kant vla beleg, a lakas ober jubile bras Itron-Varia Lourd, ha d’ar 16 a viz gouere 1908, e roas ôtre da ganan an oferen-bred da c’houec’h heur diouz an abarde, el lec’h ha d’an heur m’he devoa Mamm Doue kimiadet diouz Bernadetta, hanter-kant vla arôk.\nLourd eo ti-skol kaeran ar fe, an esperanz hag ar garante. Lourd eo ti Mamm Doue, hag an hent da vont d’e gaout, daoust m’eo neve c’hoaz, a zo unan eus henchou brasan ar bed. Deomp da Lourd ; c’hoant ar Werc’hez eo gwelet ac’hanomp o vont di da bardonan !\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/120&oldid=140360 »


Dispak, ur gelaouenn nevez'zo - Dispak\nBank ar boued a zo o sikour muioc'h mui a dud. Dispak, ur gelaouen niverel nevez e brezhoneg zo deuet maez. Fachet Div Yezh gant bilañs an distro-skol-mañ.\nKeleier France Bleu Breizh Izel an 28 a viz Gwengolo\nBank ar boued : "muioc'h a dud 'neus ezhomm sikour"\nBirvilh a zo e bank ar boued e pep korn ar vro, pa 'vo aozet dastumadeg bras ar bloaz, dizale. E-barzh 250 stal a Benn ar Bed e vo pedet an dud da reiñ un tamm boued pe dafar d'en em walc'hiñ. An dastumadeg bras 'vo d'an 30 a viz Du ha d'ar c'hentañ a viz Kerzu. Charles Normand a zo a-youl-vat dibaoe meur a vloaz 'barzh bank ar boued Kemper. Spontet eo o wel' ez eus muioc'h-mui a ezhommoù en departamant.\nDispak : ur gelaouen holl vrezhonek nevez\nLañset zo bet Dispak, ur gelaouen nevez, gant ur strollad bretoned. "Hor c’helaouenn a ginnigo ur savboent breizhek, diouzh hor spered, diwar hon istor hag hor plas er gevredigezh deomp-ni, hervez hor c’hoantoù skrivañ ivez. Ar fent hag an dudiamantoù a vo ivez war ar renk e-mesk ar c’heleier hag ar pennadoù boutin." Mevena Guillouzic-Gouret, perzh ar skipailh 'neus displeget deomp hirroc'h.\nà lire Dispak.bzh : un nouveau média tout en breton voit le jour\nDipitet Div Yezh gant an distro-skol-mañ\n"Divizet e oa bet gant ar c'huzul akademiez e miz Gwengolo 2017 e vefe lakaet war ar stern 21 raktres hag a-benn ar fin eo bet digoret 8 klas divyezhek nevez hepken er c'hentañ derez", eme Remi Toulhoat, prezidant Div Yezh Breizh. En eil derez, pevar raktres diwar c'hwec'h a zo aet betek penn.


C'hoarioù Olimpek hañv 2008 - Wikipedia\nC'hoarioù Olimpek hañv 2008\nAr C'hoarioù olimpek hañv 2008 (sinalunioù eeunaet : 2008 年北京夏季奥运会, sinalunioù hengounel : 2008 年北京夏季奧運會, pinyin : 2008 nián Běijīng Xiàjì Àolínpǐkè Yùndònghuì) Anvet e vezont ivez C'hoarioù an XXIXvet Olimpiadenn. An 19vet C'hoarioù aozet en oadvezh a vremañ ez int, ha dalc'het int bet e Beijing, e Republik Pobl Sina, etre an 8 a viz Eost hag ar 24 a viz Eost.\nKroget en deus al lid digeriñ da 8 eur 8 munut 8 eilenn da noz, eur lec'hel, d'an 8 a viz Eost 2008 (08-08-08 08:08:08, an eizh zo un arouez berzh vat hag eus an didermen er sevenadur sinaat). Lod eus an c'hevezadegoù a zo bet dalc'het e diavaez kêr-benn Sina, re ar bageal dre lien a zo bet dalc'het Qingdao, 690 km diouzh Beijing, dalc'het eo bet ar c'hrogadoù mell-droad e Tianjin, Shanghai ha Qinhuangdao hag ar c'hevezadegoù sport war varc'h e Hong Kong.\nAdtapet diwar « https://br.wikipedia.org/w/index.php?title=C%27hoarioù_Olimpek_hañv_2008&oldid=1861359 »


Barbara Bach e 1978.\n27 a viz Eost 1947, Queens, New York, SUA\naktourez ha top model\nBarbara Bach, bet ganet Barbara Goldbach d'ar 27 a viz Eost 1947, zo un aktourez ha top model stadunanat. Dreistbrudet e voe gant roll ar James bond girl Anya Amasova er film The Spy Who Loved Me (1977) hag evit roll ar spierez Maritza Petrović er film Force 10 from Navarone (1978).\nDimezet e voe e 1981 gant Ringo Starr, bet ezel eus ar strollad The Beatles.\nE Rosedale, Queens e voe ganet Barbara Goldbach, merc'h Marjorie (1920–) hag Howard I. Goldbach (1922–2001), ur poliser ; Iwerzhonadez ha katolik eo ar vamm, ur Yuzev eus ur familh a orin eus Alamagn, Aostralia ha Roumania e oa an tad. Bevet he deus Barbara e Jackson Heights. Diplomet e voe en ur skol evit ar merc'hed, Dominican Commercial High School, e Jamaica (Queens), e New York e 1964.\nBloaz war-lerc'h, e 1965, e krennas hec'h anv e Bach ha kregiñ a reas da labourat evel top model evit kelaouennoù ha katalogoù. Komz a ra italianeg, un tamm galleg ha spagnoleg.\nBarbara Bach war IMDb\nAdtapet diwar « https://br.wikipedia.org/w/index.php?title=Barbara_Bach&oldid=1892015 »\nKemmoù diwezhañ degaset d'ar bajenn-mañ d'an 13 Gen 2021, da 10:58.


Diforc'hioù etre adstummoù "Kabilia" - Wikipedia\nDiforc'hioù etre adstummoù "Kabilia"\nStumm eus an 22 Her 2012 da 18:38\n132 okted lamet , 7 vloaz zo\n→Traoù all da c'houzout\nStumm eus an 22 Her 2012 da 17:43 (kemmañ)\nStumm eus an 22 Her 2012 da 18:38 (kemmañ) (dizober)\n(→Traoù all da c'houzout)\nGêr stur Kabilia a zo « A nerrez wala a neknu » hag a dalvez kement ha « Kentoc'h terriñ eget plegañ ». (Hini Breizh : Kentoc'h mervel eget bezañ saotret).\nE-pad brezel Algeria (eus 1954 betek 1962), e oa bet Kabilia e-kreiz ar brezel-se, abalamour d'e strudar brasstruj hag a goloc'holo anezhi. Tu a oa d'arda soudarded enan FLN emda skoachañguzhat eusdiouzh o enebourien.\n▲\t===Kabilia Veur:===\nKabilia Veur a zo lec'hiet e Kabilia, e norzh Algeria ; Kabilia norzh eo.▼\nKêr brasañ Kabilia Veur a zo Tizi Ouzou. 5 084 374 a dud a vev e Kabilia Veur ha 135 088 e Tizi Ouzou. He feg brasañ a zo menez Lalla-Khadidja hag a ra 2308 m uhelder. Kabilia Veur a zo un dachenn hag a oa anvet a-raok gant ar c'habilianed kozh « Tamawya taqbaylit » hag a dalvez « Kevread Kabilia ». Komzet e vez eno ar c'habil.▼\n▲\tKabilia Veur a zo lec'hiet e Kabilia, e norzh Algeria. ;Norzh Kabilia norzh eo.\nRannet eo Kabilia Veur ha Kabilia Vihan gant ar menez Djurdjura, e traonienn ar Soumam, ur stêr hag a echu er mor Kreizhdouarel, e-kichen porzh Beija (hag a dalvez goulaouenn-goar). Kabilia Veur a ya eus kêr Thenia betek Tigzirt. E norzh traonienn ar Soumam eo.\n▲Kêr brasañvrasañ Kabilia Veur a zoeo Tizi Ouzou. 5 084 374 a dud a vevzo o vevañ e Kabilia Veur ha 135 088 e Tizi Ouzou. HeAr fegmenez brasañ a zo menez Lalla-Khadidja hag a razo 2308 m uhelderennañ. Kabilia Veur a zo un dachenn hag a oa anvet a-raok gant ar c'habilianedKabiliz kozh « Tamawya taqbaylit » hag a dalvez kement ha « KevreadKevredad Kabilia ». Komzet e vez eno ar c'habilhabileg, ur rannyezh eus ar berbereg pe tamazight.\nRannet eo Kabilia Veur a zo diforc'hiet gantha Kabilia Vihan gant e menezioù uhelDjurdjura, hage atraonienn enar em astennSoumam, eusur anstêr Norzhhag beteka arechu er mor SuKreizdouarel, d'euse-kichen arporzh morBeija Kreizhdouarel(hag beteka menezdalvez ar Djurdjuragoulaouenn-goar). E Kabilia Veur ea vezya kaveteus trikêr menezThenia pouezusbetek hagTigzirt. aE okupnorzh antraonienn darnar vrasañ :Soumam eo.\nDiforc'het e vez Kabilia Veur diouzh Kabilia Vihan gant he menezioù uhel hag a 'n em astenn, eus an Norzh betek ar Su, eus ar mor Kreizdouarel betek menezioù ar Djurdjura. E Kabilia Veur e vez kavet tri menez pouezus :\n•\tEn Norzh-reter, betek ar mor, e vez kavet menez Tamgout, hag a ra 1278 m uhelder.\n•\t*Er Subiz, betek ar mor, e vez kavet menezioùmenez anTamgout, Atlas1278 (hag a ra 2308mm uhelder) ennañ.\n•\tEtre*Er an daouSu, e vez kavet menezmenezioù kozhan l'Agawa,Atlas hag a ra 800 m(2308m uhelder. War ar menez-se emañ Tizi Ouzou).\n*Etre an daou, e vez kavet menez kozh Agawa, hag a zo 800 m uhelder. War ar menez-se emañ Tizi Ouzou.\nKêr brasañvrasañ Kabilia Vihan a zo BejaïaBejaia hag a vez lesanvet « Bgayet n Lejdud » (« BejaïaBejaia ar re gozh »). 1 406 402 a dud a vev e Kabilia Vihan ha 177 988 a vev e BejaïaBejaia. Komzet e vez eno arkabileg C'habilivez hag a zomet un tammig bihan disheñvel diouzh yezh Kabilia Veur. E Kabilkabileg e vez graet diouzheus Kabilia Vihan « Tamurt wadda » hag a dalvez kement ha « Bro ar Su », peogwir eoemañ e Su traonienn ar Soumam. EAr menez uhelañ eno a zo menez Eponim hag a razo 2004 m uhelder. Kabilia Vihan, n'eoa ketzo bihanocbrasoc'h eget Kabilia Veur met brasoc'h eo hi.\nGweledeva Bejaïa (Tu a zo gwelet war ar (N'ez eus ket nemet ar mor hag a vez gwelet e\nskeudenn-se ar mor hag a zo tro-dro Kabilia Kabilia evel gweledva met, ar menezioù a vez\nGweledeva norzhBejaïa.) Tu a zo da welet war ar Estreget ar mor hag a vez gwelet e skeudenn-se ar mor hag a zo tro-dro da Gabilia Kabilia evel gweledva met, ar menezioù a vez gwelet kalz ivez).\nAdtapet diwar « https://br.wikipedia.org/wiki/Dibar:MobileDiff/1347464 »